text: Kan man finne tilbake følelsene sine? Skrevet 04 april 2011 - 19:41 Skrevet 05 april 2011 - 14:48 - endaengang liker dette Skrevet 07 april 2011 - 13:26 - 5 over natten! liker dette Skrevet 07 april 2011 - 13:33 Skrevet 11 april 2011 - 09:24 Skrevet 15 april 2011 - 09:26 Skrevet 14 mai 2011 - 19:36 Skrevet 14 januar 2012 - 03:47 Eg trenger noen gode råd ang et samlivsbrudd. For ei veke siden flyttet eg ut fra far til mitt barn på 1.5 år. Me har bodd 2 år i lag, og har hatt en del problemer. Når eg nå ser tilbake, så ser eg at eg har krevd og klaget altfor mye på han. Eg har ikke sett hvor sliten han har vært. Me har hadde 5 barn tilsammen, og han hadde mye ansvar i jobben, med reising og overtid i fleng. Han er ansvarsfull, en omsorgsfull far, og var opptatt av at folk rundt seg skulle ha det bra. Mye av problemet var hans behov for alenetid, som ofte kom på bekostning av 'kjærestetid' Dette godtok eg til en viss grad, men synes også ofte det var sårende. Han fortalte meg at han følte det holdt på 'å rable' og at han var desperat etter alenetid og ro rett før eg flyttet. Han gjorde det slutt, i en krangel, for ca et par måneder siden, og me blei enige om at eg skulle flytte ut. Kun ei veke før eg flyttet, til midlertidig adresse, sa han at han fremdeles kjente 'noe' som kunne ha blomstret under andre omstendigheter, men at dette var de omstendighetene me hadde. Me småflørtet også litt på den tid. Men så skjer det noe som har satt psyken min fullstendig halv åtte! Me hadde vært hos søster hans i barneselskap, og da me kom heim sa han at han ville snakke med meg. Han hadde vært veldig kald ovenfor meg i selskapet, så eg skjebbet noe tilbake til han. Han fortalte at han ikke kunne vente til neste uke før eg flyttet - eg måtte ut i dag! Eg fnyste av han og sa at han ikke bare kunne kaste meg ut på dagen.Da røk han i meg, holdt meg fast etter skjorta, såg kvast på meg, og brølte at eg hadde fått han til å hate meg, og at han ikke var trygg med meg i huset. Han holdt også tomlene mot halsen min ei lita stund. Ikke hardt, men det var skummelt. Så gikk han opp på soverommet, og eg pakket det viktigste, tok med sønnen vår og reiste til hytta. Dagen etterpå kom det en sms ifra han der han ville forsikre seg om at gutten var med meg. Ikke et ord om det som hadde skjedd. På kvelden tilbydde han seg å hente gutten på hytta, og eg hadde håpet på en prat og en beklagelse, men han hadde tatt med seg ei veninne av seg, for å unngå prat... I dagene som gikk, sa eg ingenting, og oppførte meg ok, i håp om at det skulle komme en beklagelse. Men etter 5 dager, ringte eg han og fortalte hva eg mente om saken, og han forsvart seg med nebb og klør, snakket med hatfulll stemme, og sa at eg hadde krenket han over lengre tid. (noe eg bedre og bedre ser eg har, uten egentlig å mene det vondt) Han innrømte at det han hadde gjordt var å gå langt over streken, og kom med en tørr beklagelse, men var mest opptatt av å beskytte seg selv. Nå er eg så sint at eg ikke klarer å se han, så eg foreslo at me skulle få en 3. person til å hjelpe oss med å forstå hverandre, og i beste fall tilgi hverandre. Han synes det var en god ide. Eg vet det nå at det var en krangel dagen før, om noe han misliker sterkt med meg, som utløste reaksjonen. Når eg ser tilbake på det, forstår eg at eg skuffet han enormt, og burde absolutt ha beklagd det etterpå. Han var også syk, hadde feber, og hadde hatt fire våkennetter på rad med sønnen vår. Og i tilleg har det vrimlet med folk rundt han hele jula, og det betyr jo ingen alenetid. Så han var virkelig på felgen. Eg tror ikke egentlig han er noe voldelig mann, men at det bare toppet seg fullstendig. Men det er nesten som det er vanskeligere å tilgi mangelen på en skikkelig beklagelse, enn selve hendelsen kjenner eg. Provoserende at han bare har latet som ingenting. Han har vært veldig høflig på sms, og skriver at han ønsker meg alt godt, og at han gjerne hjelper meg om det skulle være noe. I går var eg innom og snakka med barna hans, som eg er veldig knytta til, og da såg eg at han hadde ryddet og vasket overalt - og det er vel ikke akkurat noe som tyder på at han har vært nedfor og full i anger!? Me har mange år med samarbeid forran oss, og derfor har eg så inderlig lyst til å få snakket ut, og gå videre som venner. Et bittert forhold mellom oss vil også merkes av barna, som fortjener bedre. Me trenger en eller annen person som kan se ting fra begge sider, og ikke minst si sin mening. Kansje en terapaut, psykolog, eller rett og slett en oppegående privatperson... Men vet ikke helt om en samlivsekspert er den rette personen, siden forholdet er slutt, og formålet med samtalen først og fremst er å bli venner, og ikke i lag igjen. Så nå lurer eg på et par ting... Er det noen som kan forstå hans reaksjon? Er det noen som kan anbefale en 3. person? Til slutt vil eg takke alle som har orket å lese dette lange brevet, og setter stor pris på kommentarer


source: fineweb

text: Eiendomsinformasjon: Oversatt av Ibis Newcastle har en varm og innbydende bistro og bar strømpe et bredt utvalg av lokale og førsteklasses øl og australske viner, tilbyr rimelig Newcastle overnatting. Med 98 komfortable rom, hver med en flatskjerm-TV og WiFi Internett-tilgang, er hotellet beleilig plassert i Newcastles Honeysuckle Precinct, som arrangerer en rekke underholdning og attraksjoner, inkludert ukentlig livemusikk, moderne spisemuligheter og flott utsikt over Newcastle arbeider havn. Enkel tilgang til alle Newcastles strender og barer med gratis lokale buss stopper utenfor hotellet med få minutters mellomrom.


text: Vi skal i konfirmasjon til min samboers søskenbarn 09, vi skal ha barnedåp til MATILDE 16 mai. 17 mai er det ut tidlig på morgenen for å gå i barnetog... Leiligheten legges snart ut for salg, og er vi heldige så kan vi flytte i nytt hus ganske snart! Men det betyr pakke ned og pakke opp, vaske ut og vaske seg inn! Puh.... Å flytte er en slitsom affære synes jeg! Min svigermor kommer på besøk fra Danmark. Om en uke er hun her.. Hun har ikke fått sett sitt barnebarn ennå, så jeg tenker det blir stas når hun endelig er her! Jeg har også fått noen nye følgere, og det synes jeg er veldig KOSELIG! Jeg håper å få gjort noen prosjekter også i løpet av mai... men har for tiden endel andre ting som opptar tankene mine. MINNER om min GIVE AWAY! se på siden......


text: Søtt + Salt er en av Bergens mest etablerte og elskede restauranter. De har en innovativ profil og tilbyr alt fra kokkekurs til private arrangementer – ja, de kan til og med sende en kokk hjem til deg, dersom du ber dem om det. På Bergenfest skal de servere en deilig BBQ-tallerken, pulled pork i pitabrød, pølse fra Fana kjøtt og Salma-wrap. Nam! Escalón har servert tapas i Bergen siden 1998 og feirer på Bergenfest sitt 15 års jubileum. De har nå tre restauranter i sentrum, samt én på Tjuvholmen i Oslo. På Bergenfest serverer Escalón for andre året på rad en superdeilig grilltapas! Rockandrollbaby! Sumo er en av byens mest populære restauranter for sushi og asiatisk mat. Hos Sumo kan du alltid forvente en matopplevelse preget av høy kvalitet, ferske råvarer og kokker med årelang erfaring. Sumo er en såkalt Izakayarestaurant, basert på gastronomiske tradisjoner fra Japan. Under festivalen vil de selvsagt servere sushi - skikkelig bra sushi. Fruktbar sin spesialitet er friske smoothies laget av fersk frukt og sunne grønnsaker. De driver tre av de best besøkte kaféene i Bergen. Smoothiene til Fruktbar består utelukkende av ekte råvarer uten kunstige tilsetninger – derfor kaller de seg med rette for verdens sunneste bar. På Bergenfest serverer de selvsagt smoothies i tillegg til jus, yoghurt og fersk frukt. Jamacias Pure Hamburgers skal tradisjonen tro servere hamburgere og pølser av den digge sorten. Utsalgsstedet er drevet av en av Bergens flinkeste kokker, som også har servert publikum på Bergen Live-arrangemeter i en årrekke. AB Solutions er i dag, etter over 20 år i drift, cirka 1300 medarbeidere som daglig setter service i system over hele Norge. Avtalen mellom Bergenfest og AB Solutions er enkel: De holder publikum mett med fersk varmmat som kyllingwraps, hotdogs og stekte nudler. Du kjenner dem igjen på deres røde salgsvogner! Friele Instant Coffee Point er festivalens nye kaffebar, intimscene og møteplass! Her vil det foruten imtimkonserter bli servert rykende fersk kaffe, vafler og brownies. Mer info her.


text: Den 38 år gamle kabinmedarbeideren kom til Oslo lufthavn Gardermoen torsdag ettermiddag og skulle tilbringe inngangen til det nye året på norsk jord. – Han gikk gjennom tollen og ble stoppet av tollvesenet. En av deres narkohunder markerte, opplyser vaktleder Åge Ødegaard ved Gardermoen politistasjon til rb.no. Det viste seg at franskmannen hadde gjemt 2.1 gram hasj i trusa. Han ble ilagt et forelegg på 4000 og ble deretter dimitert. Sist oppdatert: 01.01.10 11:25 E-Pressen v2.5.125 ©2001 iT Løsninger as


text: Internasjonale avtaler må ratifiseres av Senatet i USA før de blir bindende. Når Senatet ratifiserer en internasjonal avtale, må politikerne samtidig vise til en nasjonal lov som spesifiserer hvordan forpliktelsene i avtalen skal oppnås, eller vedta en ny lov som kan gjøre dette. Den føderale regjeringen blir dermed ansvarlig for iverksetting av tiltak, og kan saksøkes dersom noen kan påvise at tiltakene ikke er tilstrekkelige for å oppfylle forpliktelsene. På klimaområdet har ikke USA noen lovgivning som effektivt reduserer klimagassutslipp, og dette er en hovedårsak til USAs rolle som motvillig deltaker i klimaforhandlingene. Karbonintensiv delstatsøkonomi Gjennom 15 år, siden Klimakonvensjonens første partsmøte (COP 1) i Berlin i 1995 som vedtok mandatet for Kyoto-forhandlingene, har politikerne i USA diskutert nasjonal klimalovgivning. Det ble tidlig klart at dersom USA påtok seg forpliktelser i en internasjonal klimaavtale, ville det være uunngåelig at det ble satt en nasjonal pris på karbon. Det ble samtidig klart at en nasjonal klimalov ville ramme økonomisk viktige aktører som kraftprodusenter, bilindustrien og kull- og oljeindustrien. En pris på karbonutslipp vil føre til økte kostnader for kraftsektoren fordi kull står for om lag femti prosent av elektrisitetsproduksjonen. Bilindustrien og annen kraftintensiv industri vil bli rammet dersom prisene på strøm øker. Det vil også ramme husholdningenes strømregning. Det er store forskjeller mellom delstatene med hensyn til andel av kull i elektrisitetsproduksjon og -forbruk. Noen delstater, som for eksempel West Virginia, Wyoming, Kentucky og Ohio, får mer enn 80 prosent av strømmen sin fra kullkraftverk, og innbyggere og industri i disse delstatene vil måtte betale mer for strømmen med en klimalov. Andre, som for eksempel Washington, Connecticut, og South Carolina, har mest vannkraft eller kjernekraft. Innbyggere og industri her vil ikke bli hardt rammet av en klimalov. Omtrent halvparten av USAs delstater er svært avhengige av kull, enten som produsent eller forbruker. Politisk representasjon Politisk sett har dette stor betydning ettersom hver delstat er representert med to folkevalgte i Senatet, som er ansvarlige for å vedta lover og ratifisere internasjonale avtaler. Senatorer som representerer kull- og industristater har vist seg å ha stabile preferanser gjennom 15 år med klimadebatt, og disse har i meget stor grad gått imot en klimalov som setter en pris på karbonutslipp. Dette gjelder senatorer fra begge politiske partier. Selv om det står i Demokratenes partiprogram at partiet jobber for en sterk klimalov, er det ikke alle demokratene i Senatet som følger partilinjen. En rekke demokrater fra kull- og industristater som Montana, Louisiana, West Virginia, North Dakota, Michigan og Arkansas er villige til å stemme mot sitt eget parti for å forhindre at velgere fra egen valgkrets blir økonomisk rammet. Også blant republikanerne har noen senatorer stemt mot partilinjen. Det republikanske partiet har ikke programfestet målet om en pris på karbonutslipp, og lederne i partiet har vært motstandere. Men likevel har republikanere fra delstater med mye fossilfri kraftproduksjon – for eksempel Maine, Rhode Island, New Hampshire og Arizona – stemt for klimaloven flere ganger. Delstatsinteresser overskygger derfor partitilhørighet i klimadebatten i Senatet. For å få en lov vedtatt i Senatet, trengs et kvalifisert flertall på 60 stemmer for å unngå at motstanderne iverksetter en utvidet debatt som er vanskelig å få avsluttet – såkalt filibustertaktikk. Når vi vet at omtrent 50 senatorer som representerer kull- og industridelstater har store betenkeligheter med å stemme for prissetting av karbonutslipp, ser vi hvorfor USA sliter med å få på plass en klimalov. Vanskelig nasjonal klimadebatt Etter at president Bush trakk USA ut av Kyoto-samarbeidet i 2001 har Senatet stemt over klimalovgivning tre ganger. I 2003 og 2005 hadde Republikanerne flertall i begge husene i Kongressen, men republikaneren John McCain fra Arizona og demokraten Joseph Lieberman fra Connecticut klarte ved hjelp av trussel om filibustertaktikk å tvinge fram avstemninger om å innføre et nasjonalt kvotehandelssystem. Begge gangene ble lovforslaget nedstemt, og henholdsvis ti og elleve demokrater fra kull- og industristater gikk imot sitt eget parti og stemte nei. I 2008 hadde Demokratene flertall i både Representantenes hus og Senatet, og klarte å få en klimalov fram til avstemning i Senatet. Men igjen gikk fire demokrater imot partilinjen, mens seks avholdt seg fra å stemme. Loven ble nedstemt. Etter at Obama overtok som president fra 2009, og Demokratene nå har flertall i begge husene i Kongressen, har klimadebatten vært mer intens enn før. Fram mot klimatoppmøtet i København var det Demokratenes mål å få vedtatt en klimalov som kunne bane veien for USAs deltakelse i en ny internasjonal klimaavtale. Det gikk som kjent ikke. Selv med en president som setter klimaspørsmålet høyt på agendaen, og et solid flertall i Kongressen, er det fortsatt delstatsinteressene som overskygger partitilhørighet for demokratene i klimasaken. Utover våren i år har senatortrioen bestående av demokraten John Kerry fra Massachusetts, republikaneren Lindsey Graham fra South Carolina og nå uavhengige Joseph Lieberman fra Connecticut arbeidet med å sy sammen et kompromissforslag som tar hensyn til og kompenserer for negative økonomiske virkninger i kull- og industridelstater av en klimalov. Et slikt kompromiss har som mål å vinne over nok stemmer i Senatet, men har foreløpig ikke lyktes. Konsekvensen av at USA ikke får vedtatt en nasjonal klimalov ser vi tydelig i de internasjonale klimaforhandlingene. Så lenge klimaloven ikke er på plass har USA begrenset mulighet til å forplikte seg til en ny internasjonal klimaavtale.


text: Vedtak i sentralstyret 27.09.2012: "(...) Sentralstyret legger følgende prinsipper til grunn: 1. Dagens ytelsesbaserte pensjonsordninger skal videreføres inntil videre. 2. På det tidspunkt og i den grad man må tilpasse de private pensjonsordningene til det nye systemet, kreves standardmodell. Maksimalsatsen er satt for lavt til å gi like gode pensjoner som dagens ytelsesordninger, og må økes til minst 8,5 prosent for å sikre pensjoner på to tredeler av sluttlønn innenfor denne modellen". Vedtak i sentralstyret 15.11.2010: "Sentralstyret tar det fremlagte dokumentet til orientering. Skoler og barnehager skal prioriteres i arbeidet med tariffavtaler i private virksomheter. Tariffavtaler som skal inngås skal inneholde en ytelsesbasert tjenestepensjonsordning. Det arbeides videre med vurdering av en offensiv for arbeidet med tariffavtaler i 2011". Landsmøtevedtak 2009: "Vi vil arbeide for at alle medlemmer omfattes av en tariffavtale som sikrer et godt lønnsnivå, og lønnsutvikling, full sykelønnsrett, en solidarisk AFP og gode ytelsesbaserte bruttopensjonsordninger. Utdanningsforbundet vil arbeide mot en svekking av dagens uførepensjon. Pensjonsordningene må gi forutsigbarhet og trygghet for alle, enten man må slutte på grunn av sykdom eller alder". Les mer Unios notatserie Viktige høringsuttalelser med mer: Viktige lovproposisjoner, offentlige utredninger med mer: Lovutredningene tilknyttet pensjonsreformen for offentlig sektor er tilgjengelig på Arbeidsdepartmentets nettsted under www.pensjonsreform.no.


text: Artikkel-ID: 883523 - Vis produkter som denne artikkelen gjelder for. CD-RW-stasjonen gjenkjennes ikke som en omskrivbar stasjon av enkelte programmer i Microsoft Windows XP Service Pack 2 (SP2) eller i Windows XP Tablet PC Edition 2005. Obs! CD-RW-stasjonen kan fungere korrekt i programmet som en CD-R- eller CD-ROM-stasjon. Informasjon om hurtigreparasjonenEn støttet hurtigreparasjon er tilgjengelig fra Microsoft. Denne hurtigreparasjonen løser bare det konkrete problemet som er beskrevet i denne artikkelen. Hurtigreparasjonen skal utelukkende brukes på systemer der dette problemet har oppstått. Hurtigreparasjonen kan bli gjenstand for ytterligere testing. Vi anbefaler derfor at du venter på neste programvareoppdatering som inneholder denne hurtigreparasjonen, med mindre dette problemet påvirker deg i stor grad. Hvis hurtigreparasjonen er tilgjengelig for nedlasting, finnes delen Nedlasting av hurtigreparasjoner tilgjengelig øverst i denne Knowledge Base-artikkelen. Hvis denne delen ikke vises, kan du kontakte Microsofts kundeservice og kundestøtte for å få hurtigreparasjonen. Obs! Hvis det oppstår andre problemer i tillegg, eller hvis du trenger feilsøkingstips, kan det hende du må sende en separat forespørsel om dette. Vanlige kundestøttekostnader gjelder for ytterligere kundestøttespørsmål og problemer som ikke dekkes av denne oppdateringen. Hvis du vil ha en fullstendig liste over telefonnumre til Microsofts kundeservice og kundestøtte eller opprette en separat forespørsel om kundestøtte, kan du gå til følgende Microsoft-webområde: http://support.microsoft.com/contactus/?ws=supportObs! Skjemaet Nedlasting av hurtigreparasjoner tilgjengelig viser språkene som hurtigreparasjonen er tilgjengelig for. Hvis du ikke ser språket ditt, er det fordi en hurtigreparasjon ikke er tilgjengelig for dette språket. (http://support.microsoft.com/contactus/?ws=support) ForutsetningerDu må ha Windows XP SP2 installert for å installere denne hurtigreparasjonen. OmstartskravDu må starte datamaskinen på nytt når du har installert denne hurtigreparasjonen. Informasjon om erstatning av hurtigreparasjonerDenne hurtigreparasjonen erstatter ingen andre hurtigreparasjoner. FilinformasjonDen engelskspråklige versjonen av denne hurtigreparasjonen har filattributtene som står oppført i tabellen nedenfor (eller senere). Datoene og klokkeslettene for disse filene er oppført i Coordinated Universal Time (UTC). Når du viser filinformasjonen, konverteres den til lokal tid. Hvis du vil finne forskjellen mellom UTC og lokal tid, bruker du kategorien Tidssone i verktøyet Dato og klokkeslett i Kontrollpanel. Dato Klokkeslett Versjon Størrelse Filnavn ---------------------------------------------------- 13.08.2004 17:17 5.1.2600.2505 41 984 Imapi.sys Microsoft har bekreftet at dette er et problem for Microsoft-produktene som er oppført under Informasjonen i denne artikkelen gjelder. Hvis du vil ha mer informasjon om standardterminologien som brukes til å beskrive oppdateringer av Microsoft-programvare, klikker du følgende artikkelnummer for å vise artikkelen i Microsoft Knowledge Base: 824684 (http://support.microsoft.com/kb/824684/ )Beskrivelse av standardterminologien som brukes til å beskrive oppdateringer av Microsoft-programvare Artikkel-ID: 883523 - Forrige gjennomgang: 23. desember 2008 - Gjennomgang: 3.2 Informasjonen i denne artikkelen gjelder: Contact us for more help Connect with Answer Desk for expert help.


text: Mammas arv etter hennes besteforeldre. Nå i mitt skap. Mine oldeforeldre. Min oldemor som jeg er oppkalt etter. Koppene har jeg veldig gode minner fra på kjøkkenet deres. De har nå stått i skapet hjemme hos mine foreldrene i mange år, og der har jeg fortsatt å beundre de. Nå beundrer jeg dem i mitt eget skap. "Norway 2761" står det under. Det tilhører hvite og blå fat. Noen som vet noe om dem? Aner ikke hvor gamle de er eller hvem som har produsert de. Jeg fikk også de fine blå fatene fra Egersund, suppeskåler i samme serie og den blå bollen. Mamma fortalte at de pleide å spise middag fra fatene, men det kan jeg umulig forestille meg. De er bittesmå! Ihvertfall sammenlignet med dagens standard. De er mer som kakefat å regne. Maya


text: GENERELT: Det var ikke vanskelig å finne et tema for min semesteroppgave. Interiør er en av mine største interesser og siden jeg har studert interiørdesign og visual merchandising før, følte jeg at jeg hadde et godt grunnlag for oppgaven. I tillegg leser jeg masse interiørmagasiner og ble inpirert til å lage min egen verson. STIL: Jeg ser en tendens i mange av interiørmagasinenene i Norge der det er mye landromantikk og shabby-chic. Den stilen appelerer lite til meg. Jeg ville lage et magasin for mennesker som setter pris på godt design, og som har en genuin interesse for teamet. Jeg vil at interessen for interiør og design skal være målgruppen min, ikke nødvendigvis en viss alder eller livssituasjon. INNHOLD: Jeg bestemte meg for at jeg ville ha kjøkken som hovedtema som en rød tråd gjennom magasinet mitt. Jeg ville sette av en del sider til dette, men variere med andre temaer. Jeg bestemte meg for å vie noen av sidene til barnerom og kontor. I tillegg tenkte jeg å ha noen standardspalter i hver utgave av magasinet. Noen av disse er nyheter, trend, profilen, klassiker, ikonisk, innboks osv. Jeg vil at leseren skal føle at de kjenner til noe av innholdet i magasinet, men ikke alt. (Trykk HER for å se planlagt innholdsfortegnelse) En av tingene jeg (som fast leser av diverse interiørmagasiner) har irritert meg over er mengden med sider som opptas av annonser. Jeg ville at magasinet mitt skulle være så virkelighetsnært som mulig, men ville kutte ned på annonsesidene. Jeg har 5 spreads med annonser, og disse er spredt gjevnt utover magasinet. GJENNOMFØRELSE: Mitt magasin er tenkt til print og skulle jeg realisert dette magasinet skulle det endt opp som en papiroppgave. I og med at dette kun er en semesteroppgave som skal leveres på web, valgte jeg presentasjonsmessig å rette det mot web. En av de største utfordringene jeg har hatt med denne oppgaven har vært å finne materiale til magasinet mitt, og da spesielt bilder. Det var nesten en umulig jobb å finne nok bilder med 300dpi som kunne fylle et helt magasin. Etter jeg pratet med Wictor og Marius om å rette mot web (og dermed senke dpi-kravet til 96) ble det betraktlig lettere. Alikevel ble det en større utfordring enn forventet å finne gode nok bilder. All tekst jeg har i mitt magasin har jeg forfattet selv. Tekstene jeg har skrevet på produktsidene var ikke så stor utfordring fordi det er endel fakta. På sidene som tar for seg hjemmene til folk har jeg måttet dikte opp familier, navn og hele intervjuer. Jeg har funnet bilder av interessante hjem, der kun fotograf, stylist og navnet på beboer er oppgitt. I tillegg ville jeg passe på at de sidene med biografier og fakta om desig og designere ikke var direkte avskrift av de sidene jeg fant informasjonen på. Jeg har passet på at jeg har kreditert fotograf, stylist og designer på de sidene deres arbeid dukker opp. På en del av produktsidene var dessverre ikke fotograf oppgitt, men jeg har passet på å nevne designer, produsent og/eller selger av produkt. ARBEIDSFLYT: Jeg føler at jeg har disponert tiden min veldig riktig i forhold til arbeidet med magasinet mitt. Jeg har hele tiden vært fokusert på at dette var hoveddelen av semesteroppgaven min, og at det derfor var det som skulle få mest arbeidsprioritering. Jeg klarte å holde tidsplanen min (Klikk HER for å se den) og var veldig fornøyd med det. Når jeg har jobbet med magasinet har jeg valgt å ta for meg tema for tema. Hvis jeg jobbet med kontor-sidene ville jeg gjøre alle sidene som hadde med kontor å gjøre ferdige før jeg eventuelt begynte på et nytt tema. Dette var fordi jeg ville at de skulle ha uttrykk, og for at jeg selv skulle føle at jeg ble ferdig med et tema før jeg begynte med et annet. Jeg fikk litt bedre oversikt og kontroll på den måten. Alt i alt er jeg fornøyd med at jeg gjennomførte det jeg hadde planlagt i form av innhold og tidsplan. Uttrykket ble slik jeg ønsket og jeg har lært masse under prosessen. - Anette Herwell


text: Beveger vi oss i riktig retning? Indikatorer for transport og miljøintegrasjon i EU - TERM 2000 - Sammendrag - Merk: nye versjoner er tilgjengelige! - Gjør noe for planeten vår, skriv bare ut denne siden hvis det er nødvendig. Selv en liten handling kan gjøre en enorm forskjell når millioner av mennesker gjør den! Personlige verktøy


text: Finn ditt kutte/kappe tilbehør Alltid 60 dagers åpent kjøp! Kjøp trygt og enkelt på nettet! Du finner alle våre produkter i Internett butikken, Både hovedproduktene og enklere tilbehør. Bli en fornøy kunde! Fornøyde kunder er viktige for oss, det merkes på våre garantier. Du har alltid 60 dagers åpent kjøp når du bestiller fra oss. Vi gir to års garanti på nye maskiner. Du har dessuten til personlig service på telefonen alle hverdager kl 8-16. Du kan også få hjelp via e-post. Riktige priser! Du kan stole på våre faste priser. De priser du ser her på imternett sidene eller i våre brosjyrer er den beste prisen du kan få akkurat nå. Vi har ingen tilbud for spesielle kunder eller marginer for å prute. Riktige priser sparer både deg som kunde og oss i Logosol for mye arbeid. Uansett hvordan du bestiller så blir det alltid samme pris. Kreditkjøp Vi kan tilby deg betalingsutsettelse med opptil 4 måneder på maskinen du har kjøpt. Eller vi kan ordne med leasing på hele eller deler av beløpet. Bestill på den måten som passer deg best! Du kan bestille på nettet, men også på faks eller brev. Du kan også ringe oss og la våre selgere hjelpe deg med din bestilling. Personlig service: hverdager kl. 8.00-16.00 Velkommen som kunde hos LOGOSOL! Arve Stenstad


text: Jeg er en amatør fotograf og tar bilder som en hobby. Liker meg ute i naturen og er en ivrig bærplukker ( Multer, Blåbær, Krekling og Tyttebær). Har reist en del rundt i Norge med bil og reist mye med Hurtigruten. Vil med mitt Fotogalleri vise litt av den fine naturen vi har i Norge + litt annet. Takker alle som besøker mine bildesider og for kommentarer m.m.


text: Jørn Myreng - 25/03 21:19 Tromsø hadde ikke sett målscorer Zdenek Ondrasek med egne øyne da de hentet ham på lån. Det var ikke mange som hadde hørt navnet da det ble klart at ”Gutan” hadde hentet ham på lån og 3962 tilskuere var spente da tsjekkeren kom inn etter 51 minutter. To minutter senere sendte Ondrasek inn kampens eneste mål. - Zdenek er veldig sterk i boksen og det var gøy å se han score i dag. Jeg vil egentlig sammenligne ham med en ung versjon av Sigurd Rushfeldt, så dette lover godt, sier Tromsøs trener, Per Mathias Høgmo. Men Tromsø tok en liten sjanse da de bestemte seg for å låne Ondrasek fra Ceske Budejovice. - Vi hadde ikke sett ham ”live”, men vi hadde sett videoer av ham og hadde sterke kilder på at han var god. I vintersesongen har Tromsø hatt til gode å score mål. Høgmo tror nå at det problemet kan være løst. - Ondrasek viser at han kan score, Årst har kommet tilbake fra sykdommen sin og nå er også Vegard Lysvoll på vei tilbake fra skade. Da har vi tre spisser som kan score mål. Dermed har Tromsø tatt sine første tre poeng i årets Eliteserie, mens Fredrikstad ennå må vente før de kan samle poeng. Foto:Eivind Reibo Jentoft


text: . Kontakt: E-post: Pliktavlevering Telefon: 75 12 11 78 Adresse for avlevering: Nasjonalbiblioteket Pliktavlevering 8607 Mo i Rana Hva skal avleveres? Noter som er laget for salg, utleie eller utlån, eller som på annen måte spres for allmennheten skal avleveres til Nasjonalbiblioteket i syv eksemplarer. Dette gjelder også sangbøker. Hvem skal avlevere? Utgiver avleverer fem eksemplarer, og trykkeriet avleverer to. Hvis notene er trykt i utlandet eller på eget trykkeri, avleverer utgiver alle syv eksemplarene. Kostnadene dekkes av den som avleverer. Hva skjer med materialet? Notene blir registrert i BIBSYS . Nasjonalbiblioteket tar vare på tre eksemplarer for sikring, fjernlån og til bruk på lesesal. De øvrige blir sendt til universitetsbibliotekene.


text: Ny Norsk fotoblogg lanseres nå, der vi fokuserer på de fotografene som har en egen personlig stil. Dette er fotografer som skiller seg ut i mengden av utøvere, og som utfordrer seerne på mange plan. Deltagerene på bloggen har alle forskjellig ståsted og erfaringer, og er nøye plukket ut til å delta. Om en skal si noe som blir felles for alle som deltar blir det at de på en fortrolig og modig måte fastholder øyeblikkene og fanger følelser. Noe som er igjenkjennbart hos oss mennesker, uansett ståsted. firstname.lastname@example.org Darkrooms in Northern Light is a new photoblog from Norway featuring a group of carefully selected photographers. Based on widely differing experiences and seen from a range of perspectives, the works presented here are permeated by the distinctly individual style of each of these contributors. Their photographic practices stand out from the dominant mainstream approaches to photography, challenging the viewers on many levels. Although pursuing different styles and topic matters, they all share a firm dedication to capturing the moment and exploring the full range of human emotions. Which is perhaps why their work often strikes a universal chord, touching viewers on a deep human level.


text: NYTT NAVN MEST er det nye navnet til Faroeyard - Tórshavnar Skipasmidja, Skála Skipasmidja, Vestmanna Skipasmidja og FJM Runarvik. DÅP Dåp og overlevering av «Thor Omega» ble holdt i Assens, Danmark, hvor nybygget ble metallisert, sandblåst og malt utvendig. Resten av byggearbeidet ble utført på Færøyene, også bygging av skroget. Gudmor for skipet var Inger Meyer, gift med direktøren i norske Fugro. KLASSENOTASJON «Thor Omega» er klasset i Det Norske Veritas med klassenotasjon +1A1 E0 SF. Fartøyet er søsterskip til «Thor Alpha» som verftet leverte tidligere i år. Fartøyet vil ha Færøyisk flagg og hjemmehavn er Hosvik. MASKINERI Det er dieselelektisk fremdriftsmaskineri om bord, som består av fire Scania dieselmotorer type Di16 44M, hver på 469 kW. Generatorene er fire GASI 16-07 SES Marelli, MJBM 3355 MB4 som hver er på 440 kW. Videre er fartøyet utstyrt med to Aquamaster US 105 CRP azimuth propeller fra Rolls-Royce OY AB og en vannjet type Schottel SPJ 84 RDL på 360 kW. DEKK På dekk er det en dekkskran på 5 tonn SWL 1,8-16 meter fra Odim Abas og fire capstan hver på 5 tonn. Av redningsutstyr er det en MOB-båt i davit fra Vestdavit. Det er også seks redningsflåter fra Viking, som hver kan ta 25 personer. Fartøyet er innredet for et mannskap på seks, i tillegg til at det er ti køyer for passasjerer og 34 stoler man også kan sove i. ELEKTRONIKK Den elektroniske utrustningen er levert og montert av Radiobudin og består av to Furuno FAR-2117 IMO X-band radare, Furuno FE-700/200 ekkolodd, Furuno DS-80 fartslogg, Furuno FA-150 AIS, MaxSea kartplotter, Furuno GP-150 GPS, Anschütz, standard 22 gyrokompass, Anschütz, Pilotstar D autpilot, Furuno SC-110 satellittkompass, Furuno S-1570 MF/HF SSB, to Furuno FM-8800S VHF-DSC, to Radio Ocean RO 4700 VHF, to Furuno Felcom-15 Inmarsat C, Furuno NX-700 B Navtex, McMurdo E-5-A Epirb, McMurdo E-5-M Epirb, to McMurdo G4 Sart, tre McMurdo R-2 GMDSS VHF. VERFTET Verftet forteller at de ikke har signert noen ny kontrakt ennå, men at de denne vinteren kommer til å bygge en tugbåt for egen regning. De holder også på med å designe et nytt færøyisk fiskeletingsfartøy, som skal ut på anbud til våren. I tillegg forhandles det også med Thor Ltd om bygging av et tredje fartøy av samme type som «Thor Alpha» og «Thor Omega». I tillegg forhandles det om lignende byggeprosjekt på forsyningsskip for andre rederi.


text: Den blinde flekk Den blinde flekken er et lite område i øyets netthinne, hvor synsnerven forlater øyet. Synsnerven er den som gir hjernen informasjon av det vi ser.I dette lille området er det ingen sanseceller, og et blindt felt oppstår. Hjernen fyller ut dette blinde feltet med informasjon, tildels fra det andre øyet, slik at vi normalt sett ikke er oppmerksomme på den blinde flekken.


text: WWE SmackDown vs. Raw 2007 |WWE SmackDown vs. Raw 2007| |Utvikler||YUKE's Future Media Creators| |Utgiver||THQ YUKE's Future Media Creators |Plattform||PlayStation 2, PSP, Xbox 360| |Utgivelse||PlayStation 2 2. november 2006 14. november 2006 1. februar 2007 PSP/Xbox 360 2. november 2006 14. november 2006 31. desember 2006 |Sjanger||Profesjonell bryting, slåssespill| |Modus||Enkeltspiller, flerspiller| |Aldersgrense||16+| Spillet er basert på wrestlingforbundet World Wrestling Entertainment. Det er etterfølgeren til WWE SmackDown! vs. RAW 2006. 31. mars 2006 bekreftet THQ, YUKE'S og WWE at spillet skulle bli lansert. Spillet ble lansert i november 2006 for PlayStation 2, PlayStation Portable og Xbox 360. Dette spillet hadde flere nyskapninger som et analogt kontroll-system, interaktive hotspots og muligheten til å slåss ute blant publikum. Det er også blitt laget flere forbedringer til de eksisterende kamp-modusene som det at Ladder Match nå er blitt lagd som en Money in the Bank Ladder Match. Innhold Spillmuligheter[rediger | rediger kilde] THQ har lovet å bringe en mer realistisk slåssopplevelse til spillet ved den nye analoge kontrollen. Dette gjør at spillerene kan kaste motstanderen sin hvor de vil. I motsetning til det forrige spillet hvor spillerne måtte bruke knappene for å gripe motstanderen kan du nå bare bevege styrespaken en vei og så gjør spilleren forskjellige ting. Nå kan man også bevege seg rundt i ringen ved å bruke spakene istedenfor pilene som du måtte bruke i det forrige spillet, men det er fullt mulig å skifte til å bruke pilene. Angrepene som fribryterne kan gjøre er blitt mye bedre. Nå kan ikke store, tunge fribrytere gjøre ting som en «hurricanrana» og lettvektere eller divaer kan ikke gjøre ting som er basert på mye styrke. Nå kan du også bruke tingene rundt deg mye mer enn du kunne før. Du kan slåss blant publikum og du kan bruke skiltene som tilhengerne har som våpen. De har også lagt inn såkalte hotspots. Dette er for eksempel ring-hjørnene, tauene rundt ringen trapper og mye mer. Grafikken er også mye bedre. Nå er det brukt 20 000 polygoner i Xbox-versjonen i motsetning til de 500 som var i 2006-utgaven for PlayStation 2. I Xbox-versjonen er det nå mulig å se svetten som kommer fra fribryterne. Lyden er også forbedret. Spillet bruker Dolby 5.1. De har også lagt inn ny rop ifra fansen samt nye lyder fra spillerne. Kamp-moduser[rediger | rediger kilde] Følgende kampvarianter er tilgjengelige i dette spillet: Cory Ledesma, den kreative manageren for WWE SmackDown vs. Raw 2007, har fastslått at det ikke er noen nye kamp-moduser i årets utgave. I Ladder Matchene har spilleren mer fleksibilitet når det gjelder plassering av stigen. Dette er det eneste spillet siden WWE SmackDown!: Shut Your Mouth som ikke har en spesifikk diva-kamp ettersom Fullfill Your Fantasy har blitt fjernet. Spill-moduser[rediger | rediger kilde] Season Mode[rediger | rediger kilde] Ledesma har sagt at Season Mode i denne utgaven blir ganske likt det som var i WWE SmackDown! Here Comes the Pain når det gjelder mester, utfordreren og handling. Season Mode inneholder cirka 36 spesifikke handlinger. Handlingene er i år mer basert på hvor verdig spillerne er til å få en tittel-kamp. Season Mode har også flere nye kjennemerker blant annet en versjon av WWE.com hvor spilleren kan kjøpe kostymer, belter og legender samt lese biografiene til fribryterne og lese artikler om fremgangen i sesongen. De har også inkludert WWE Magazine, hvor man kan lese om den nåværende handlingen og mulighetene for en fribryter til å hoppe over til et annet show gjennom sesongen. General Manager Mode[rediger | rediger kilde] Det er forbedringer til årets General Manager Mode, det er mer detaljert informasjon når det gjelder stallen av fribrytere. Størrelsen på stallen er som vanlig 20 fribrytere. I år er Power 25 lagt inn, et rangeringssystem for fribryterne basert på hvor gode de har vært den siste uken på enten RAW eller SmackDown!. Det er også en topp 15-liste for hvert show. Du har også muligheten til å leie inn forfattere som kan ordne med rivaliseringer mellom to fribrytere. Det er spesifikke rivaliseringer for tag teams, divaer, cruserweights og mer. Spillerne har også muligheten til å bestemme kampene på søster-showene, HEAT og Velocity. Dette kan gjøre enkelte fribrytere mer populær, men det som skjer der har ikke noe å si for seertallene på verken RAW eller SmackDown!. Online Mode[rediger | rediger kilde] Voice chat er lagt inn i spillet så man kan prate med motstanderen sin. Dette skulle være med i det forrige spillet, men det kom ikke med på grunn av for liten tid. Create Modes[rediger | rediger kilde] Create-A-Entrance moduset har blitt forbedret med et nytt forhåndsvisning-modus. Nå kan man også bestemme timingen for kameraene og fyrverkeriene. Inspirert av John Cenas spinner-belt, har spilleren nå muligheten til å lage et mesterskapsbelte med et snurrende midtstykke. Man kan også bestemme når fribryteren skal snurre på dette beltet mens han går mot ringen. Mesterskapsbeltene fra det forrige spillet er også her i år. Disse beltene er de som ble brukt av WWE tidlig i 2006. De er: WWE Championship, World Heavyweight Championship, Intercontinental Championship, United States Championship, WWE Tag Team Championship, World Tag Team Championship, Women's Championship og Cruiserweight Championship. Stone Cold Steve Austin sitt «Smoking Skull» belt og nWos versjon av WCW World Heavyweight Championship har blitt lagt til i listen over klassiske belter du kan vinne og beskytte. De beltene som allerede er på denne listen er Ted DiBiase sitt Million Dollar Championship og WWE Hardcore Championship. Utgivelse[rediger | rediger kilde] Sammen det forrige spillet ble dette lansert til PlayStation 2 og PlayStation Portable. En PlayStation 3-versjon var planlagt, men ble kansellert. Utviklerne sa at de ville heller bruke tid på selve spillet. Neste års spill kommer til PlayStation 3. Det var også snakk om at spillet skulle komme på Wii, men de ville lære mer om systemet. Det vil bli lansert en spesial-versjon av spillet på Xbox 360 i en liten periode på EB Games og GameStop. Denne versjonen vil komme i en aluminiums-boks med en versjon av The History of the WWE Championship og en kopi av The Ultimate WWE Trivia Book. Fribryter-stall[rediger | rediger kilde] Fribrytere Divaer Legender Brytere som er låst, men som kan bli vunnet Ikke-spillbare karakterer Arenaer[rediger | rediger kilde] Vanlige arenaer Pay-per-view arenaer


text: Fant sølvskatt fra Andre Verdenskrig Dykkere har funnet vraket av det Britiske handelsskipet S.S. Gairsoppa som ble torpedert og senket av en Tysk ubåt da det var på vei fra Calcutta i India til Storbritannia i 1941. Skipet, som var lastet med sølv, jern og te, var en del av en konvoi som var på vei til Liverpool og ble eskortert av to krigsskip, men Gairsoppa ble omdirigert til Galway i Irland på grunn av drivstoffmangel. Den Tyske ubåten U-101 under kommando av Kaptein Ernst Mengersen oppdaget det nå forsvarsløse skipet og fyrte av fire torpedoer hvorav en traff sitt mål. Det Britiske skipet sank i løpet av tyve minutter 17. februar 1941 omkring 480 kilometer sør-vest fra den Irske kysten. Ombord på S.S. Gairsoppa var det en besetning på 83 og to artillerister. Disse forlot det synkende skipet mens de ble beskutt av maskingevær fra ubåten. Kun en av mannskapet, andrestyrmann R.H. Ayres, overlevde etter å ha tilbrakt tretten dager i en livbåt. Det er den Britiske regjeringen som har hyret inn det Amerikanske firmaet Odyssey Marine Exploration for å finne skipsvraket, noe de nå har gjort. Administrerende direktør i skattejaktfirmaet, Gref Stemm, sier ifølge BBC at Gairsoppa er lokalisert og identifisert. Det hviler på havbunnen i en dybde av omkring 4,700 meter. Skipet har ikke veltet over på siden og lastelukene er åpne så det skulle ikke by på store problemer med hjelp av fjernstyrte undervannsroboter å hente ut de 240 tonn med sølv som har befunnet seg på havets bunn i 70 år sier Stemm. I disse urolige tider i verdensmarkedet har prisen på sølv gått rett i bakken de siste dagene, men skattejegerfirmaet, som får 80 prosent av sølvverdien, og den Britiske Regjering som får 20 prosent, får håpe at dette endrer seg før de får opp skatten.


text: |Ukas restaurant. Herlig! Håper den er åpen neste uke også!| |Har hekla et slips! Gave. Veeeldig sent på mottakelsen.| og jeg har brukt Trysil Garn Dalia og krok nummer 2,5. |Snuppi har i dag, sammen med sitt kor, sju andre kor OG orkester vært med på gudstjeneste i Domkirka.| Flinke barn! Morsomt med litt avveksling av og til, og Sangskolen er jo veldig flinke til å opptre. Det er bra, så slipper Snuppi å være så sjenert som mora er når det skal synges solo :D |...og her parkerte selvfølgelig jeg :D|


text: Strategi for fakultet for biovitenskap, fiskeri og økonomi (BFE) 2010 - 2013 Attraktiv, kreativ kunnskap for bærekraftig utvikling i nord Vår visjon er at det flerfaglige miljøet ved fakultetet utvikler relevant kunnskap som fundament til næringsliv og videre vekst i nord. Grunnlaget for velferden er miljøforståelse og bærekraftig ressursforvaltning. Grunnforskningen er det bærende element og fundament for anvendt forskning ved fakultetet. Kunnskapen er formidlet i form av både kompetente kandidater og nye forskningsresultater. BFE er en attraktiv arbeidsplass, med et kreativt og profilert fagmiljø, ettertraktet studiested og en attraktiv samarbeidspartner for nasjonale og internasjonale partnere og oppdragsgivere. Fullstendig strategidokument finner du i menyen nedenfor. |Tittel||Endret dato| |Innspill fra BFE - satsingsforslag innenfor rammen 2014/utenfor rammen 2015||07.11.13| |Årsplan 2013 BFE||08.06.13| |Strategiplan 2010-2013||01.09.10| |Strategiplan NFH 2006 - 2009||21.11.08|


text: I utgangspunktet hver gang hun g?r ut i offentligheten. Ahem, og selv n?r hun holder seg i. Nyt showet Ikke-knappen nederst knappen p? drakten toms sko!. Noensinne. Det er den raskeste m?ten ? gj?re deg se ut som du ikke vet hva du gj?r (og liker du bare vunnet ti pounds). S? ikke gj?r it.MY FAVORITT etiketter er DEJOUR for toms sko - de er super-comfy og montert veldig bra. Lily Marc Jacobs sko og Magali Pascal - b?de fra Bali, og har egentlig ganske h?ndlagde elementer. Marc Jacobs - men jeg foretrekker de oversj?iske cMarc Jacobs sko, det er veldig annerledes her i marc by marc jacobs. Forandringens vind bl?ser p? Marc Jacobs Inc. The New York-baserte Marc Jacobs sko og tilbeh?r maker har kalt Stuart Vevers, tidligere kreativ direkt?r for Loewe, som ny administrerende creative.Marc Jacobs tredje Objects Marc Jacobs er n? tilgjengelig for salg gjennom sin e-handel Marc Jacobs butikk, noe som betyr at du endelig kan du alt svart alt Marc Jacobs basseng party.Fortunes har svingt i nyere tid, innr?mmer gjerne at han. "Vi gikk gjennom tre sv?rt vanskelige ?r, og slet med ? komme seg ut av mold alle hadde kastet oss i. Men vi har g?tt fra grunnleggende tweed og ganske konservative dresser og Marc Jacobs sko i spennende Marc Jacobs rettet mot 30s-plus," han sier, guiding meg rundt i butikken og stilfullt fornyet Marc Jacobs. Tilsvarende Naheed, 36, hadde reist, "gjort det g?r ut ting", og ferdig med skolen i en alder av 23.. Etter tilkobling med en Brit mens du er p? en jenters tur i London, og samboende med ham for mer enn et ?r i USA, bestemte hun seg for ? ta turen ned midtgangen. Selv om samtalen ble utl?st av hans behov for ? f? statsborgerskap for ? kunne arbeide Stateside, etter noen sjel s?ker, bestemte paret at de var gifte for kj?rlighet f?rst og logistikk andre. Et sted i de dype kl?fter og f?r Djevelens Thumb, antok Marc Jacobs ledelsen, og mens han kan ha gjort noen ser tilbake, bodde han sterk og foran resten av mennene, resten av dagen. Kebero og Marc Jacobs brukte 16 miles av nedstigningen ned Cal Street mellom Marc Jacobs p? mile 62 og Rucky http://www.marcbymarcjacobsno.com/marc-jacobs-red-exclusive-for-norsk-norge-20.html elv krysset p? mile 78 ? g? inn i deres relative posisjoner, som de ville holde til m?l. Unn deg noen nye kj?rer Marc Jacobs sko eller workout utstyr fra Finish Marc Jacobs.


text: ESA og Inmarsat undertegner innovativ Alphasat satellittkontrakt ESA PR 34-2007. ESA og Inmarsat Global Ltd kunngjorde fredag den 23. november i Paris den formelle undertegnelsen av kontrakten for Alphasat-satellitten, som er en av verdens største telekommunikasjonssatellitter. Alphasat-programmet er et stort samarbeidsprosjekt mellom offentlig og privat sektor. Med Alphasat vil Inmarsat bli den første kommersielle kunden for Alphabus-plattformen, den nye kraftige europeiske telekommunikasjonsplattformen som er utviklet av Astrium i samarbeid med Thales Alenia Space, og igangsatt gjennom et partnerskap mellom ESA og CNES (Centre National d’Etudes Spatiales) som en koordinert europeisk respons på den økende etterspørselen etter større telekommunikasjonskapasitet i forbindelse med nye tjenester innen bredbånd, kringkasting og mobile kommunikasjonstjenester. Alphabus-programmet Alphasat representerer en utgift på 440 millioner euro for de 16 medlemslandene i ESA. Ifølge utviklingsplanen skal Alphasat være klar til oppskyting i 2012. Med sin posisjon ved 25 grader øst, noe som gir utvidet dekning for Afrika, Europa, Midt-Østen og deler av Asia , vil Alphasat være et supplement til de eksisterende Inmarsat-satellittene, og åpne for nye og avanserte tjenester. Astrium Satellites er den industrielle hovedkontraktøren for konstruksjonen av satellitten, inkludert den avanserte L-bånd-oppskytingen, som vil utvide de vellykkede tjenestene som allerede tilbys gjennom Inmarsats globale bredbåndsnettverk (BGAN - Broadband Global Area Network). En av hovedkomponentene i denne modulen er den avanserte integrerte prosessoren som Astrium Satellites i Storbritannia har utviklet, og som vil gi tilstrekkelig fleksibilitet til å muliggjøre full rekonfigurasjon og fleksibel allokering av dekningen. Takket være denne effektivitetsøkningen innen spektrumbruk og kapasitetsfleksibilitet vil Alphasat gjøre kommunikasjonen mer robust med tanke på krise- og katastrofesituasjoner, og styrke forbindelsen til boliger, skoler og bedrifter på avsidesliggende steder, gi bedre kommunikasjon for land og regioner med spredt befolkning og forbedre tale- og datakommunikasjon for en rekke bransjer, eksempelvis innen media, skipsfart og olje/gass-sektoren. Med tanke på disse bruksområdene vil fleksibiliteten til Alphabus-plattformens konstruksjon bli demonstrert ved å implementere en "geomobil konfigurasjon" med 90 graders endring av satellittens flyretning og mulighet for å bruke en stor reflektor (12 meter i diameter). I tillegg til Inmarsat-utstyret, vil Alphasat også ha med tre TDP-er (Technology Demonstration Payload) fra ESA: en avansert stjerneovervåker som bruker aktiv pikselteknologi, en optisk laserterminal for geostasjonær til lavbanebasert kommunikasjon med høy datahastighet, og en modul for analyse av overføringsytelsen i Q-V-båndet som en forberedelse for mulig kommersiell utnyttelse av disse frekvensene. En fjerde TDP for overvåkning av rommiljø og effekter er også oppe til diskusjon.


text: Chili Blue Backpackers Eiendomsinformasjon:Oversatt av Enten du kommer for en natt eller bor lang sikt, vil du finne at vår ungdomsherberge vil gi en varm, komfortabel, hjem borte fra hjemmet. Ligger på vakre Victoria Street, er vi øyeblikk bort fra utestedene i Kings Cross og resten av Sydney sentrum. Hvis du reiser alene er det alltid noen her som er opp for å gå ut! Vi tilbyr tonnevis av freebies, for eksempel gratis ukentlige arrangementer. Vi har gratis ubegrenset Internett og Wi-Fi, gratis frokost (inkludert egg, brød, syltetøy, frokostblandinger og melk), gratis pølser og filmkveld, gratis gåturer, gratis kabel-TV, og noen av de laveste prisene i Sydney! Spør på våre turer skrivebordet om våre gratis avtaler med lokale puber og klubber! Vår hostel tilbyr Budget Dobler med dyner og tepper som kan romme maksimalt tre personer, sovesaler (4-10 senger, masse plass), tvillingene og tremannsrom er også tilgjengelig, den triple er en dobbeltseng med en enkel køyeseng på toppen. Noen av sovesalene har balkong og utsikt over byen. Private rom har sin egen mini-kjøleskap, TV og DVD-spiller. Føler seg hjemme og lage et måltid i vår moderne, fullt utstyrt kjøkken. Det er også en gårdsplass med en stor felles bord og vinter oppvarming. Chili Blue tilbyr rikelig med chill-out plass til å lese, sove eller drikke. Vi har Foxtel kabel-TV - med alle bjeller og fløyter! Se din favoritt film, TV-show (på Fox), eller sport på en stor TV - åpent 24 timer. Oppbevaringsrom er tilgjengelig for en standard størrelse bag (én per person) på avreisedagen bare. Langtidslagring er tilgjengelig til en pris. Vennligst sjekk med resepsjonen for mer informasjon. Våre tre-timers spasertur tar deg gjennom hjertet av Sydney. Utforsk byens rike Aboriginal, fangen og koloniale fortid med vår unike guiding stil å kombinere historie og underholdning. Vår ekspert guider tar deg steder der busser rett og slett ikke kan gå, som de påkalle en Sydney du ikke kunne finne på egen hånd. Du vil også plukke opp noen gode tips om å spise, drikke og oppleve Sydney fra dem som bor det. Avgang 09:45. Opereres av Peek. Hvis du planlegger å forlenge oppholdet i Sydney, kan vi hjelpe deg i jakten på en jobb i din foretrukne bransjen for varigheten av oppholdet. Vårt hostell tilbyr overnatting til internasjonal pass-holdere bare. Sikkerhet er en prioritet for oss, og vi driver en sikker adgang med nøkkelkort system. Vi tilbyr gratis sen utsjekk frem til kl 11 og gratis tidlig innsjekking! Chili Blue er et flott sted å basere dine eventyr i Sydney eller å komme hjem til etter en lang dag / natt. Vær oppmerksom på at vårt hostel er et ungdomsherberge, og er ikke egnet og heller ikke behagelig for eldre gjester, gjester over 30 år gammel etter forhåndsavtale. Vi bare plass til utenlandske pass-holdere. Innbyggere i Australia og New Zealand ikke tillatt.


text: TwoCards Kort om TwoCards Kredittkort TwoCards Kredittkort er et kredittkort fra Eika kredittbank. Dette er et forretningskort og privatkort i ett, men du kan også søke på kredittkortet kun som privatperson. Kortet har en del fordeler for bedrifter. Eksempler på dette er bilagsadministrasjon hvor du kan skille på utgifter i forbindelse med tjenestereise, andre utgifter som skal refunderes og utgifter til privat forbruk. Alle kjøp som er foretatt i utlandet vil i tillegg bli ført i et eget skjema for MVA-refusjon. Også for privatpersoner har kortet flere fordeler. Du kan velge én av fem kategorier du vil ha cashback i. Du kan velge å få 4% cashback på alle flyreiser både innenlands og utenlands, 4% cashback på drivstoff på alle bensinstasjoner, 3% på elektronikk, 3% på sportsutstyr eller 3% på klær og sko. Du kan logge inn på dine sider og endre kategori/bransje på så ofte du vil, men du kan aldri få cashback i mer enn én bransje samtidig. I tillegg kan du få egne rabattavtaler via diverse samarbeidspartnere. Noen av disse er listet opp under cashbacker lengre ned på denne siden. Det er viktig å merke seg at du må handle hos en butikk som er listet opp i korrekt bransje i Visa sine systemer for å få cashback. F.eks. betyr dette at klær som handles på stormarkeder som Smart Club og Coop Obs ikke gir cashback. Det samme gjelder flybilletter bestilt hos Charterselskaper o.l. Du må bestille flybilletten direkte fra flyselskapet. Obs! Forretningskortet gir deg også muligheten til å velge å får 4% cashback på hotellbestillinger. Denne cashbacken gjelder ikke for privatpersoner. ObsObs! Det påløper et gebyr på 500 kr hvis du overfører penger fra kredittkortkontoen til andre konti hvis du gjør dette mer enn 1 gang per år. Oversikt Rente Nominell rente: 21.72% Effektiv rente: 25.80% Husk! Rentene løper fra uttaksdato/bruksdato ved kontantuttak, nettbankoverføringer eller bruk hos posten. Kostnader cashbacker I tillegg til cashback som gis i den kategorien/bransjen du velger, får du rabatt hos bl.a. følgende selskaper hvis du benytter TwoCards som betalingskort: Betalingsbetingelser Annet Bank Kontakt Søk på TwoCards Kredittkort Ordliste Betalingsanmerkning: En betalingsanmerkning betyr at du ved et eller annet tidspunkt ikke har klart å betale en regning hverken ved 1. eller 2. gangs purring slik at regningen har gått til inkasso. Du bør ikke ha hatt betalingsanmerkninger de siste 3 år for å kunne få et kredittkort. Cashback: Betegnelse på at du får en bestemt prosentandel/pengesum tilbake på din kredittkortkonto for hvert kjøp der kredittkortet har en avtale. Som oftest fungerer denne ordningen slik at cashbacksummen godskrives din kredittkortkonto påfølgende måned, eller to måneder etter at kjøpet ble gjort. Effektiv rente: Renten du faktisk betaler, inkludert gebyerer/terminpåslag og renters rente. Den effektive renten som oppgis på våre siden følger det represenative regneeksemplet som er vedtatt sentralt. Dette regneeksemplet tar utgangspunkt i 15 000 kr utestående med avdragsvis nedbetaling i like store beløper over 12 mååneder. Nominell rente: Rente hvor ekstrakostnader som gebyrer og renters rente ikke er regnet med. Nominell rente ligger til grunn for utregnignen av effektiv rente, og er egentlig kun en teoretisk størrelse siden det er effektiv rente du faktisk betaler. Rabatt: Betyr at du får direkte avslag i prisen på en vare og at rabatten trekkes fra på din neste kredittkortfaktura. Rente: Prosentandel av lånebeløpet (her: utestående kreditt på kortet) som må betales tilbake til banken i tillegg til lånebeløpet. Bankene oppgir som regel årlig rente. Rentefri betalingsutsettelse: Rentefri betalingsutsettelse ikke er ikke en fastsatt tidsperiode, men varierer ut i fra når du kjøper et produkt. Når et kort har inntil 45 dagers rentefri betalingsutsettelse betyr det i realiteten 15-45 dager ut i fra når du handlet. Kjøper du en vare 16. mai, og du mottar fakturaer 15. hver måned, vil du motta en faktura 15. juni med beløpet du bruke 16. mai. Da har du som oftest betalingsfrist 30. juni, og det vil ha gått 45 dager fra du brukte kortet til du betaler fakturaen. Hvis du bruker kortet 14. juni, vil du forstatt måtte betale fakturaen 30.juni og du vil således kun har 15 dagers rentefri betalingsutsettelse. Dette er viktig å være klar over både ved valg av faktureringsdato der du har denne muligheten, og ved kjøp av varer. Valutapåslag: Når du bruker kortet i utlandet på beløp i utenlandsk valuta, belastes kredittkortet med en valuta-avgift som beregnes i prosent av kjøpesummen. Dette påslaget varierer, men ligger som oftest på 1,75%. Noen kredittkort opererer med 2% valutapåslag utenfor Europa.


text: Vi har merket at du bruker en nettleser som ikke støttes. TripAdvisor-nettstedet vises kanskje ikke riktig. Vi støtter følgende nettlesere: Windows: Internet Explorer, Mozilla Firefox, Google Chrome. Mac: Safari. Av. Cocoteros, 98 Sur, Nuevo Vallarta, Mexico Oppdater restaurantdetaljer Har du et bilde? Legg det til. Selva del Mar Restaurant er klar for anmeldelser. Kjøkken: Fra Stillehavskysten Du kan også vurdere disse andre restaurantene i nærheten av Selva del Mar Restaurant - Har du vært i Selva del Mar Restaurant? Del dine erfaringer! - Eiere: Hva er din side av saken? Hvis du eier eller leder Selva del Mar Restaurant, kan du registrere deg nå for å få gratisverktøy for å forbedre oppføringen, tiltrekke deg nye anmeldelser og svare på anmeldelser. Behandle oversikten TripAdvisor bruker informasjonskapsler for å gi deg en bedre nettopplevelse. Les mer eller endre dine innstillinger . Ved å fortsette tillater du vår bruk av informasjonskapsler.


text: Earl Grey Historie[rediger | rediger kilde] Teen har fått sitt navn etter Charles Grey (1764–1845), den andre jarl av Grey, som var statsminister i Storbritannia på 1830-tallet. En anekdote forteller at den spesielle teen ble gitt som gave av en takknemlig kineser hvis sønn ble reddet fra drukning av en av Greys menn. Den første teen var en blanding av fermentert indisk og ceylon te. Ettersom helsebringende, grønn te er langt mer utbredt enn sort te i Kina, synes det lite sannsynlig at en takknemlighetsgave skulle baseres på sort te. Dessuten var Charles Grey aldri i Kina. En annen versjon av anekdoten sier at teen kom som gave fra en indisk raja som ble reddet fra en tiger av en av Greys tjenere. Den spesielle teen ble uansett så populær blant statsministerens tegjester at han gav en prøve til sin tehandler, Twinings, og bad om at de laget en tilsvarende blanding. Etter hvert ble teen med den nye smaken også gjort tilgjengelig for andre kunder. Twinings Earl Grey er en blanding av kinesisk te, indisk darjeeling, ceylon te samt noe Lapsang souchong, en sterk, røykpreget, sort te. Selv om den ofte serveres uten melk, foretrekker mange å drikke Earl Grey tilsatt litt melk. Et annet tehus, Jacksons, gjør krav på å ha blandet den første Earl Grey te etter at Lord Grey gav oppskriften til Robert Jacksons partner, George Charlton i 1830. Deres te har vært i kontinuerlig produksjon siden og oppskriften er fortsatt i deres besittelse. Jacksons te er basert på kinesisk te. Uenigheten mellom de to virksomhetene pågår stadig, selv om de i dag har samme eierselskap. I dag tilbys forskjellige varianter av Earl Grey te, som Lady Grey og Earl Red. Medlemmer av Greyfamilene har gjennom årene valgt å samarbeide med andre tehus, og det finnes også en Earl Grey variant fra Lipton.


text: Frank Miller |Frank Miller| |Født||27. januar 1957 Olney i USA |Yrke||Tegneserieskaper, forfatter og filmregissør| Frank Miller (født 27. januar 1957 i Olney i Maryland) er en amerikansk tegneserieskaper og filmregissør best kjent for sine tegneserier i en kraftfull og stilisert film noir–stil. Han er anerkjent som en av de mest innflytelsesrike og populære tegneserieskaperne i dag. Biografi[rediger | rediger kilde] Tidlig karriere[rediger | rediger kilde] Miller vokste opp i Montpelier i Vermont, og var allerede fra barn av begeistret for tegneserier. Han fikk først jobb med tegneserier med «The Twilight Zone» for tegneserieforlaget Gold Key Comics i 1978. Det ble fulgt med ulik jobber som tusjer for andre antologititler for forlaget DC Comics og hans første arbeid for forlaget Marvel Comics var serien «John Carter: Warlord of Mars» #18. Det var hos Marvel at Miller kunne for alvor arbeide fast som tegner foruten å omslag på ulike titler. Et av disse arbeidene var å tegne «Spectacular Spider-Man» #27 og 28. Disse utgivelsene hadde figuren Daredevil som støttefigur. På denne tiden var Daredevil en ubetydelig tegneseriefigur og figurens eget blad solgte dårlig, men Miller så et potensial i figuren som han likte og spurte daværende sjefredaktør Jim Shooter om han kunne få jobbe med Daredevil i dennes eget blad. Shooter sa seg enig og da tilslutning til at Miller ble den nye tegneren til Daredevil fra og med nr. 158. Etter å ha tegnet 10 nummer av Daredevil, hovedsakelig med Roger McKenzie som manusforfatter, tok Miller selv over manuskriptene. Med Daredevil viste Miller seg som en oppfinnsom og eksperimenterende serieskaper som bevisst lot seg påvirke av kilder som Will Eisner og den japanske serietradisjonen, noe som på den tiden ikke var vanlig for superhelttegnere. Miller skrev og tegnet Daredevil frem til nr. 182 (1982). Millers neste utgivelse var science fiction-serien Ronin (DC Comics, 1983-84). Serien ble opprinnelig utgitt i seks hefter og siden i en samleutgave. Historien utspiller seg parallelt i USA i fremtiden og det føydale japan. I Ronin viste Miller seg fra en enda mer eksperimentell side enn i tidligere verker. Serien viser tydelig påvirkning fra europeiske og japanske serieskapere.


text: Høytrykk Et høytrykk er et område der det atmosfæriske lufttrykket er større enn i de omkringliggende områdene. I enkelte land blir disse områdene kalt antisykloner. Atmosfæren prøver alltid å komme i likevekt med seg selv og derfor blir faktorer som lufttrykk og temperatur forsøkt utjevnet. Dette fører til at luften strømmer fra høytrykk mot lavtrykk for å utjevne trykkforskjellen. Høytrykk er assosiert med rolige vindforhold og subsidens. Subsidens er synkende luftbevegelser som gjør at luften blir adiabatisk oppvarmet. Dermed vil eventuelle skydråper fordampe i høytrykkssituasjoner og det blir lite skyer på himmelen. Mangelen på skyer fører til at temperaturforskjellen mellom dag og natt ofte øker i forhold til lavtrykkssituasjoner. Om dagen vil mer solinnstråling føre til økt temperatur, mens overflaten blir avkjølt ved langbølget utstråling om natten. Klimatologisk oppstår høytrykkene oftest i subtropiske områder (omtrent 25-35° N eller S). Over ekvator fører kraftig solinnstråling til at luftmassene blir løftet opp i høyden og ført enten nordover eller sørover. Denne luften blir så avkjølt, og begynner å synke ned mot overflaten i subtropiske strøk. Denne sirkulasjonen er kjent som Hadleyceller. Den synkende, tørre luften er hovedårsaken til at vi finner de fleste ørkener på disse breddegrader. Høytrykk dekker ofte et større område og har svakere overflatevind enn lavtrykk, fordi større overflatefriksjon på trykkgradienten og corioliskraften hindrer sirkulasjonen rundt høytrykket. Luften strømmer alltid motsatt vei rundt et høytrykk og et lavtrykk på samme halvkule. På den nordlige halvkule strømmer luften med klokka rundt et høytrykk, mens det er motsatt på den sørlige halvkule. Noen høytrykk varer så lenge at de får spesielle navn. Det sibirske høytrykket er et tilnærmet stasjonært høytrykk som kan vare lenger enn en måned om vinteren. Her i Europa kjenner vi til Azorehøytrykket, som amerikanerne kaller Bermudahøgtrykket. Dette er et kraftig høytrykk som ofte gir fint vær i Nord-Atlanteren. I de sørlige områdene av dette høytrykket vil den østlige vinden ofte føre havbølgene inn mot østkysten av Nord-Amerika i løpet av orkansesongen. Se også[rediger | rediger kilde]


text: Reihenschieber Reihenschieber («Linjeskyver») var et håndchiffersystem som ble benyttet av det tyske Bundeswehr. Metoden ble utviklet i 1957 og brukt frem til tidlig på 60-tallet, dog ble ikke detaljene offentliggjort før i 1992. Systemet ble brukt til å kryptere høyrviktige meldinger. Mekanisk minner systemet om en regnestav. Det består av et sett av 26 linealer eller lister. Disse er av plast og med et kvadratisk tverrsnitt. Linealsene er merket med sifferne 0-9 og punkter på hver av de fire sidene. Ved bruk velges ti linealer og en av sidene til å vende opp. Ved bruk genererer en Reihenschieber et pseudotilfeldig tall. Denne tallrekken benyttes is in tur til å velge fra en utvalg av ferdigtrykte tabeller slik at det dannes en polyalfabetisk chiffer. Referanse[rediger | rediger kilde] - Michael van der Meulen: Reihenschieber, i Cryptologia, Vol. 20(2), 1996, pp 141–154. Eksterne lenker[rediger | rediger kilde] - Informasjon og fotografi — av Jerry Proc


text: I bloggland kan vi se de fineste bilder av lekre klær og andre kreasjoner til både store og små. Lite hjelper det hvis ikke baksiden er ordentlig sydd, eller? Vi er ofte veldig interessert i å se hvordan dere andre syr, vi vil gjerne se sømmene. Så ta utfordringen de som vil og vis oss baksiden. ...ja, vi har vært på epleslang og klipt i sutteklutene til Småfolk. Vi fotograferer det meste vi lager utendørs grunnet at bildene blir bedre og klarere. MEN, det er et MEN, vi bor i skogen og alle bildene får skogsmotiv. "Hva så?" tenker du... eller kanskje ikke??? Bildene blir nemlig ikke søte, sarte og pastell med filtrert lys osv (slik som vi ofte faller for). Neiiida, hos oss blir bildene skarpe, GRØNNE og ikke særlig søte og delikate. Og...fenger disse bildene? De færreste kommenterer, er det et tegn? (Og tusen hjertelig takk til dere som legger igjen en kommentar, vi visste ikke at vi skulle bli så glad for slike positive ord.) Men, tilbake til skogsbildene.....funker det i så fall som vår profil? Hvordan skal vi få det bedre frem på en "überkreativ" måte? Hmmm, tenke, tenke... Og helt til slutt, vi blogger for vår egen del, slik at det ikke blir misoppfattet som om vi er sure. Det er vi ikke. Vi er to glade venninner som har det gøy! av 10, 20....tja, vi er igang med julemarkedsproduksjonen, og det ser alltid fint ut med stabler i forskjellige farger. Mønsteret har vi funnet i boka "Børnetøj 4- 7 år" av Hanne og Sofie Meedom. Den er perfekt å strikke av garnrester. Garnet er nydelig blødt og overraskende nok (haha) kjøpt her.


text: Asbjørnsen og Moe's NORSKE FOLKEEVENTYR. Innskrevet og rettet av Kjell Nedrelid. Sist forandret: 12.11.1994. (dd.mm.yyyy) Released to Internet 11.10.1996 in zipped WordPerfect 5.0-format. Alle tekster kan fritt distribueres, så lenge det ikke taes betalt for dette. Vennligst behold denne innledningen. Det var engang en fattig husmann, som hadde stua full av barn og ikke stort å gi dem, hverken av mat eller klær; vakre var de alle, men den vakreste var den yngste datteren, som var så vakker at det ikke var måte på det. Så var det en torsdagskveld sent om høsten; det var stygt vær ute og fælt mørkt, og regne og blåse gjorde det så det knaket i veggene; de satt omkring peisen og hadde noe å stelle med alle sammen. Rett som det var, så banket det tre ganger på ruten. Mannen gikk ut og skulle se hva som var på ferde, og da han kom ut, sto der en stor, stor kvitbjørn der. "God kveld du!" sa kvitbjørnen. "God kveld!" sa mannen. "Vil du gi meg den yngste datteren din, skal jeg gjøre deg likså rik som du nå er fattig," sa han. Ja, mannen syntes det var nokså gildt at han skulle bli så rik, men han syntes da han måtte snakke med datteren først, og gikk inn og sa at det var en stor kvitbjørn ute, som lovte han skulle gjøre dem så rike, når han bare kunne få henne. Hun sa nei og ville nødig, og så gikk mannen ut igjen, og ble så forlikt med kvitbjørnen at den skulle komme igjen neste torsdagskvelden og hente svar. Imens ga de henne hverken rist eller ro, de snakket og leste opp for henne om all rikdommen de skulle komme til, og om hvor godt hun skulle ha det selv, og til sist ga hun seg da. Hun vasket seg og stelte i stand fillene sine, pyntet seg gå godt hun kunne, og holdt seg reiseferdig. Ikke stort var det hun skulle ha med heller. Neste torsdagskvelden kom kvitbjørnen og skulle hente henne; hun satte seg på ryggen av den med tullen sin, og så bar det avsted. Da de hadde kommet et godt stykke på veien, sa kvitbjørnen: "Er du redd?" Nei, det var hun da ikke. "Ja, hold deg bare godt fast i ragget mitt, så har det ingen fare heller," sa den. Hun red og hun red, og langt om lenge kom de til et stort fjell. Der banket kvitbjørnen på, og så gikk det opp en port, og de kom inn i et slott; det var lys i alle rom, og det skinte både av gull og sølv, og så var der en stor sal, som det sto et dekket bord i, og det så gromt at du ikke kan tro hvor gromt det var. Så gav kvitbjørnen henne en sølvklokke; når det var noe hun ville, skulle hun bare ringe på den, så fikk hun det. Ja, da hun hadde spist, og det led på kvelden, ble hun søvnig etter reisen, og syntes hun kunne ha lyst til å legge seg; så ringte hun på klokken, og hun hadde ikke tatt i den, før hun kom inn i et kammers, der det sto en oppredd seng, så deilig som noen ville ligge i, både med silkedyner og omheng og gullfrynser; og alt det som var der, var av gull og sølv. Men da hun hadde lagt seg og slokket lyset, kom det inn et menneske og la seg med henne; og det var kvitbjørnen, som kastet hammen av seg om natten; men hun fikk aldri se ham, for alltid kom han etter hun hadde slokket lyset; og før det var lyst om morgenen, var han borte igjen. Det gikk både godt og vel en stund, men så tok hun på å bli så stille og sørgmodig, for hun gikk der så alene hele dagen og stundet hjem til foreldrene og søskene sine. Da kvitbjørnen spurte hva det var som feilte henne, sa hun at det var så stusslig der, hun gikk der så alene og stundet hjem til foreldrene og søskene sine, og det var for det hun ikke kunne komme til dem, at hun gikk og sørget så. "Det kan det nok bli råd til," sa kvitbjørnen; "men du skal love meg det at du ikke taler med mor din alene, men bare når de andre hører på; for hun tar deg ved hånden," sa han, "og vil ha deg inn i et kammers og tale alene med deg; men det må du slett ikke gjøre, ellers gjør du oss ulykkelige begge to." En søndag kom kvitbjørnen og sa, nå kunne de reise til foreldrene hennes. Ja, de reiste, hun satt på ryggen hans, og det gikk både langt og lenge; til sist kom de til en stor hvit gård; der løp søskene hennes ute og lekte seg, og det var så vakkert at det var en lyst å se det. "Der bor foreldrene dine," sa kvitbjørnen; "men glem ikke det jeg har sagt deg, ellers gjør du både deg og meg ulykkelige." Nei kors, det skulle hun nok ikke glemme, og da hun var kommet dit, så snudde kvitbjørnen om igjen, han. Det var slik glede da hun kom inn til foreldrene, at det ikke var noen måte på det; de syntes de kunne ikke fulltakke henne for det hun hadde gjort imot dem; nå hadde de det både så godt, og så godt, og alle spurte de henne hvordan hun hadde det, der hun var. Hun hadde det både godt og vel, og hadde alt som hun kunne ønske seg, sa hun; hva hun svarte for resten, skal jeg ikke kunne si, men jeg tror ikke de fikk noen riktig greie på det. Men så om ettermiddagen, da de hadde spist til middag, gikk det som kvitbjørnen hadde sagt: moren ville tale med henne alene inne i kammerset. Men hun mintes det kvitbjørnen hadde sagt, og ville ikke på noen måte. "Det vi har å snakke om," sa hun, "det kan vi alltid snakke om." Men hvordan det gikk eller ikke, så fikk da moren overtalt henne til sist, og så måtte hun si hvordan hun hadde det. Hun sa da at det alltid kom et menneske og la seg med henne når hun hadde slokket lyset om aftenen, og ham fikk hun aldri se; for han var alltid borte før det ble lyst om morgenen. Det gikk hun og sørget over, for hun syntes hun ville så gjerne se ham, og om dagen gikk hun der alene og hadde det så stusselig. "Huff det kan gjerne være et troll du ligger med," sa moren; "men nå skal jeg lære deg en råd, så du skal få se ham; du skal få en lysestubb av meg, som du kan ta med deg i barmen; lys så på ham når han sover, men akt deg vel, så du ikke drypper talg på ham." Ja, hun tok lyset og gjemte det i barmen; og om kvelden kom kvitbjørnen og hentet henne. Da de hadde kommet et stykke på veien, spurte kvitbjørnen om det ikke var gått så som han hadde sagt. Jo, det kunne hun ikke nekte for. "Ja har du lydd etter din mors råd, så har du gjort oss begge ulykkelige, og så er det ute mellom oss," sa han. Nei, det hadde hun nå slett ikke. Da hun så var kommet hjem og hadde lagt seg, gikk det som det pleide: det kom et menneske og la seg med henne. Men da det led utpå natten, og hun hørte han sov, sto hun opp og slo varme, tente i lyset og lyste på ham, og da så hun det var den vakreste prins en kunne se for sine øyne, og hun ble så glad i ham at hun syntes hun ikke kunne leve, hvis hun ikke fikk kysset ham straks på øyeblikket: det gjorde hun også, men med det samme dryppet hun tre hete talgdråper på skjorten hans, så han våknet. "Å, hva har du gjort nå?" sa han. "Nå har du gjort oss ulykkelige begge to. Hadde du bare holdt ut året, så hadde jeg vært frelst; for jeg har en stemor som har trollet meg, så jeg er kvitbjørn om dagen og menneske om natten. Men nå er det ute mellom oss, nå må jeg reise fra deg til henne; hun bor i et slott som ligger østenfor sol og vestenfor måne, og der er det en prinsesse med en nese som er tre alen lang, henne skal jeg ha nå." Hun gråt og bar seg, men det var ikke noe å gjøre ved det, han måtte reise. Så spurte hun om hun da ikke kunne få være med. Nei, det bar aldri til. "Kan du si meg veien, så skal jeg lete deg opp; det kan jeg vel få lov til?" sa hun. Ja, det kunne hun; men det var ingen vei dit, det lå østenfor sol og vestenfor måne det, og dit fant hun aldri fram. Om morgenen da hun våknet, var både prinsen og slottet borte; hun lå på en liten grønn flekk midt inne i mørke, tette skogen, og ved siden av henne lå den samme filletullen hun hadde hatt med seg hjemmefra. Da hun nå hadde gnidd søvnen av øynene sine og grått seg trett, ga hun seg på veien, og så gikk hun i mange, mange dager, alt til hun kom til et stort berg. Utenfor det satt en gammel kjerring og lekte seg med et gulleple. Henne spurte hun om hun visste veien til den prinsen som var hos stemor sin, i et slott som lå østenfor sol og vestenfor måne, og som skulle ha en prinsesse med en nese som var tre alen lang. "Hvor kjenner du ham fra?" spurte kjerringa, "kanskje det var du som skulle hatt 'n?" Ja det var da det. "Jaså, er det du?" sa kjerringa. "Ja, jeg vet ikke noe mer om 'n jeg, enn at han bor i det slottet som er østenfor sol og vestenfor måne, og dit kommer du sent eller aldri; men du skal få låne hesten min, og den kan du ri på til grannekjerringa mi, kanskje hun kan si deg det; og når du er kommet fram, så kan du bare slå til hesten under venstre øret og be den gå hjem igjen. Og dette gulleplet kan du ta med deg." Hun satte seg opp på hesten og red i lange, lange tider, og så kom hun til sist til et berg, der det satt en gammel kjerring utenfor med et gullhespetre. Henne spurte hun om hun visste veien til det slottet som lå østenfor sol og vestenfor måne. Hun sa som den andre kjerringa, at hun ikke visste noe om det, men det var nok østenfor sol og vestenfor måne, "og dit kommer du sent eller aldri; men du skal få låne hesten min til nærmeste grannekjerringa, kanskje hun tør vite det, og når du er kommet dit, så kan du bare slå den under venstre øret og be den gå hjem igjen," og så ga hun henne hespetreet, for det kunne hun nok komme til å få bruk for, sa hun. Jenta satte seg da opp på hesten, og red i langsommelig tid igjen, og langt om lenge kom hun da til et stort berg; der satt det en gammel kjerring og spant på en gullrokk. Henne spurte hun om hun visste veien til prinsen, og hvor det slottet var som lå østenfor sol og vestenfor måne. Så gikk det like ens. "Kanskje det er du som skulle hatt prinsen der?" sa kjerringa. Ja, det skulle nå være det da. Men hun visste ikke bedre veien hun enn de andre to; østenfor sol og vestenfor måne var det, det visste hun, "og dit kommer du sent eller aldri," sa hun, "men du kan få låne hesten min, så mener jeg du får ri til østenvinden, og spørre ham, kanskje han er kjent der og kan blåse deg dit. Når du er kommet fram, så kan du bare slå hesten under øret, så går den hjem igjen". Og så ga hun henne gullrokken. "Kanskje du kan få bruk for den," sa kjerringa. Hun red i mange dager og i langsommelig tid, før hun kom dit; men langt om lenge kom hun da fram, og så spurte hun østenvinden om han kunne si henne veien til den prinsen som bodde østenfor sol og vestenfor måne. Ja, den prinsen hadde han nok hørt tale om, sa østenvinden, og slottet med, men veien visste han ikke, for han hadde aldri blåst så langt. "Men hvis du vil, så skal jeg følge deg til bror min, vestenvinden, kanskje han kan vite det, for han er mye sterkere; du kan sette deg på ryggen min, så skal jeg bære deg dit." Ja, hun gjorde så, og det gikk nokså friskt. Da de kom fram dit, så gikk de inn, og østenvinden sa at den han hadde med seg, var hun som skulle ha prinsen i det slottet som lå østenfor sol og vestenfor måne, nå reiste hun og skulle lete ham opp, og så hadde han fulgt henne dit, og ville gjerne høre om vestenvinden visste hvor det var henne. "Nei, så langt har jeg aldri blåst," sa vestenvinden, "men vil du, så skal jeg følge deg til sønnenvinden, for han er mye sterkere enn noen av oss, og han har flakket både vidt og bredt; kanskje han kan si deg det. Du kan sette deg på ryggen min, så skal jeg bære deg dit." Ja, hun så gjorde; de reiste til sønnenvinden, og var ikke lenge om veien, skal jeg tro. Da de kom fram, spurte vestenvinden om han kunne si jenta veien til det slottet som lå østenfor sol og vestenfor måne; det var hun som skulle ha prinsen der. "Ja så," sa sønnenvinden, "er det hun? Ja, jeg har nok vanket noe hvert sted i min tid," sa han, "men så langt har jeg aldri blåst. Men vil du, så skal jeg følge deg til bror min, nordenvinden; han er den eldste og sterkeste av oss alle sammen, og vet ikke han hvor det er, så får du aldri i verden spurt det. Du kan sette deg opp på ryggen min, så skal jeg bære deg dit." Ja, hun satte seg opp på ryggen hans, og han av gårde så det hadde god skikk. De gjorde ikke veien lang. Da de kom dit nordenvinden bodde, var han så vill og galen at det sto kald gufs av ham lang vei. "Hva vil dere?" skrek han langt borte, så det isnet i dem. "Å, du får ikke være så streng av deg du heller," sa sønnenvinden, "for det er jeg, og så er det hun som skulle hatt den prinsen som bor i slottet østenfor sol og vestenfor måne, og nå vil hun spørre deg om du har vært der og kan si henne veien, for hun ville gjerne finne ham igjen." "Ja, jeg vet nok hvor det er," sa nordenvinden, "jeg har blåst et ospeløv dit en eneste gang, men da var jeg så trett at jeg ikke orket blåse på mange dager etterpå. Men er det så at du endelig vil dit, og du ikke er redd for å være med meg så, skal jeg ta deg på ryggen min og friste om jeg kan blåse deg dit." Ja, hun ville og hun måtte dit, hvis det på noe sett og vis var framkommelig, og redd var hun ikke, om det gikk aldri så galt. "Ja ja, så får du ligge over her i natt," sa nordenvinden; "for vi må ha dagen for oss og vel så det, skal vi rekke fram." Tidlig den andre morgenen vekket nordenvinden henne, og blåste seg opp og gjorde seg så stor og sterk at det var fælt; og så bar det avsted med dem høyt opp og bort igjennom luften, som de skulle fare til verdens ende med det samme. På bygda var det slik storm at det røk ned både hus og hele skogrøfter, og da de kom ut over storsjøen, forliste der skip i hundrevis. Slik fór de avsted så langt, så langt at ingen kan tro hvor langt de fór, og alltid gikk det utover havet, og nordenvinden ble trettere og trettere og så utkjørt at han nesten ikke orket blåse lenger, og lavere og lavere bar det med ham, og på slutten gikk det så lavt at bølgetoppene slo om hælene hennes. "Er du redd?" sa nordenvinden. Nei, sa hun, det var hun ikke. Men de var ikke langt fra land heller, og det var nettopp så vidt makt igjen i nordenvinden at han fikk kastet henne inn på stranden under vinduene på slottet som lå østenfor sol og vestenfor måne; men da var han også så trett og ussel, at han måtte hvile over mange dager, før han kunne komme hjem igjen. Den andre morgenen satte hun seg til å leke med gulleplet utenfor vinduene i slottet, og det første hun så, var det nesegrevet som skulle ha prinsen. "Hva skal du ha for det gulleplet ditt, du da?" sa hun og gløttet på vinduet. "Det er ikke til fals hverken for gull eller penger," sa jenta. "Er det ikke til fals for gull eller penger, hva vil du da ha for det? Du kan få hva du vil," sa prinsessen. "Ja, hvis jeg kan få komme opp til prinsen som er her, og få være hos ham i natt, så skal du få det," sa hun som hadde kommet med nordenvinden. Ja, det kunne hun nok, det var råd til det. Prinsessen fikk gulleplet. Men da jenta kom opp på rommet til prinsen om kvelden, så sov han; hun ropte på ham og ristet i ham, og alt imellom så gråt hun, men hun kunne ikke få ham våken, for de hadde gitt ham en sovedrikk om kvelden. Om morgenen, da det lyste av dag, kom prinsessen med den lange nesen og jaget henne ut igjen. Frempå dagen satte hun seg utenfor vinduene i slottet til å hespe på hespetreet, og det gikk da likedan. Prinsessen spurte hva hun ville ha for det, og hun sa at det var til fals hverken for gull eller penger, men kunne hun få lov til å komme opp til prinsen og være hos ham om natten, skulle hun få det. Men da hun kom der opp, så sov han igjen, og alt hun ropte og skrek og ristet i ham, og alt hun gråt, så sov han så hun ikke var god for å få liv i ham; og da det lyste av dag, kom prinsessen med den lange nesen og jaget henne på dør igjen. Da det led på dagen, satte jenta seg utenfor vinduene i slottet til åspinne på gullrokken, og den ville også prinsessen med den lange nesen ha. Hun lukket opp vinduet og spurte hva hun skulle ha for den. Jenta sa, nå som begge de andre gangene, at den ikke var til fals hverken for gull eller penger, men kunne hun få komme opp til prinsen som var der, og være hos ham om natten, så skulle hun få den. Ja, det kunne hun gjerne. Men så var det noen kristne folk som var inntatt der, og de hadde sittet i det kammerset som var nærmest ved prinsens; de hadde hørt at det hadde vært kvinnfolk inne, som hadde grått og ropt på ham to netter i rad, og det sa de til prinsen. Om kvelden, da prinsessen kom med sovesupen, lot han som han drakk, men slo den bakover seg, for han kunne nok skjønne det var en dvaledrikk. Da nå jenta kom inn, var prinsen våken, og så måtte hun fortelle hvordan hun var kommet dit. "Ja, nå kommer du riktig til pass også," sa prinsen, "for i morgen skulle jeg hatt bryllup; men jeg vil ikke ha det nesegrevet, og du er den eneste som kan frelse meg. Jeg skal si at jeg vil se hva bruden min duger til, og be henne vaske av den skjorten med de tre talgflekkene på; det går hun inn på, for hun vet ikke at det er du som har gjort det; men det må kristent folk til det og ikke slikt trollpakk, og så skal jeg si at jeg ikke vil ha noen annen til brud enn den som kan gjøre det, og du kan, det vet jeg." Det var da stor fryd og glede på dem om natten. Men dagen etter, da bryllupet skulle stå, sa prinsen: "Jeg vil nok se hva bruden min duger til først." Ja, det kunne så være det, sa stemoren. "Jeg har en fin skjorte, som jeg vil ha til brudgomsskjorte, men det er kommet tre talgflekker på den, som jeg vil ha vasket av, og det har jeg lovt at jeg ikke tar noen annen enn den som er god for æ gjøre det; kan hun ikke det, så er hun ikke verd å eie." Ja, det var ingen sak, mente de, og det gikk de inn på, og hun med den lange nesen til å vaske det beste hun kunne; men dess mer hun vasket og gnudde, dess større ble flekkene. "Å, du kan ikke vaske," sa gamletrollkjerringa, mor hennes, "la meg få den!" Men hun hadde ikke før tatt i skjorten, før den ble styggere enda, og dess mer hun vasket og gnudde, dess større og svartere ble flekkene. Så skulle de andre trollene til å vaske; men dess lenger de led, dess styggere og fælere ble den, og til sist så hele skjorten ut som den hadde vært i skorsteinspipen. "Å, dere duger ikke noe noen av dere," sa prinsen; "det sitter en fantejente utenfor vinduene her; jeg er viss på hun er mye bedre til åvaske hun enn noen av dere. Kom inn, du jente!" ropte han. Ja, hun kom inn. "Kan du vaske ren denne skjorten du?" sa han. "Å, jeg vet ikke jeg," sa hun, "jeg får prøve." Og aldri før hadde hun tatt i skjorten og duppet den i vannet, før den var drivende hvit som nysne, og hvitere enda. "Ja, deg vil jeg ha," sa prinsen. Så ble den gamle trollkjerringa så sint at hun sprakk, og prinsessen med den lange nesen og småtrollene sprakk nok også, for jeg har ikke hørt noe til dem siden. Prinsen og bruden hans, de løste da ut det kristenfolket som var inntatt der, og så tok de med seg så mye gull og sølv som de kunne føre, og flyttet langt bort fra slottet som lå østenfor sol og vestenfor måne.


text: Follo-trener innrømmer ulovligheter På en pressekonferanse lørdag fortalte Follos styreleder Ole Bjørn Fausa at treneren selv hadde bedt om å bli innkalt til et nytt avhør med politiet fredag. Det skjedde fordi treneren skal ha skjønt at han selv kunne ha informasjon om miljøet som nå etterforskes. Eriksen innrømmer å ha vært involvert i det som betegnes som ulovligheter knyttet opp mot det samme miljøet. Et forhold som ligger flere år tilbake i tid, da han selv var spiller i Follo. – I går fikk vi kjennskap til at en ansatt i Follo skulle ha vært involvert i nye ulovligheter mange år tilbake i tid. Vi ba ham redegjøre for det, og han innrømte ulovlige ting, på utsiden at saken som pågår nå. Men samtidig skal det vært inn mot det miljøet som nå muligens driver med kampfiksing, sa Fausa. Styrelederen forteller at det på ingen måte skal være snakk om kampfiksing, men at Eriksen skal ha forstått at han måtte informere politiet, for å lette deres arbeid. Treneren skal kun ha status som vitne i kampfiksingssaken, men er mistenkt for ulovlighetene han selv har vedkjent. Også fotballpresident Yngve Hallén og generalsekretær Kjetil Siem i NFF var til stede på pressekonferansen. – Vi kan ikke nekte for at det er alvorlig. Vi vil antakelig henstille til at han ikke leder Follo i deres kamp (mot Tromsøs 2.-lag) mandag. Jeg kan ikke være for bombastisk, men det vil nok være klokt om han ikke trener dem mandag, sa Siem. – Det han har innrømmet kan være på tvers av fotballens verdier. Derfor skal Follo se på dette umiddelbart sammen med NFF, sa Follo-leder Fausa.


text: FCK kjemper om Europaliga, mens Manchester United kjemper om ære. Ståle Solbakken tror han vinner gullballen i Zürich 13. januar. Nederlandsk toppklubb i hardt vær etter å ha blitt rundlurt av falsk sjeik. Kenneth Mikkelsen gleder seg til å treffe Rikard Norling og vil bli i Brann. – Alt tyder på at Brann også ønsker det, sier han. Rikard Norling er en av årsakene til at Andreas Vindheim valgte å bli. Den brasilianske fotballsesongen ble avsluttet med voldsbruk. Arsenal-legende Patrick Vieira tror ikke laget vinner serien. FK Fyllingsdalens 13-åringer møtte Real Madrid. Og holdt følge lenge. Branns reservekeeper har funnet ny klubb. Nilsen vil ikke miste venstrebacken. Vedtok aksjeemisjon før helgen – er trolig berget ut året. Rune Bratseth sterkt uenig med RBKs nei til Frelsesarmeen. Bayern München-vingen Franck Ribéry ladet opp til gullballutdelingen ved å bli kåret til årets franske fotballspiller. Flere angrep mot strandløver i Brasil de siste ukene. Manchester United-legendene krangler videre. Liverpool må klare seg uten kaptein Steven Gerrard i inntil seks uker på grunn av skade. Her får du alle overgangene i eliteserien 2014! AaFK er på jakt etter en ny midtstopper etter at Edvard Skagestad forsvant fra klubben. Det kan fort vise seg å bli Umaru Bangura. Rosenborg mener Frelsesarmeen diskriminerer. Nå kuttes støtten. Celtic har utestengt 128 av klubbens tilhengere.


text: Jeg vil si at jeg er en meget fornøyd støttespiller og bruker av Enebakk Produkter. Det at noen velger lage et innlegg i Enebakk Avis uten å tenke på at man rammer noen med sine ord og tanker har jeg liten forståelse for når det gjelder denne Bedriften som det er så mange dyktige og hyggelige mennesker. At det skjer endringer i en bedrift rammer de som arbeider der selvfølgelig men noen ganger er det positivt selv om man kan bli lei seg og litt sint til å begynne med. Man har ofte lett for å gro fast i “gamle mønstre” og man vil nødig tenke nytt. Ja man gråter litt og trenger litt trøst. Men at dette rammer deg og meg kan jeg dessverre ikke se. At ledelsen har problemer eller at styre har det er en personalsak som bare det involverte kan løse noe de gjorde. Arbeidstakerne som arbeider på Enebakk Produkter er hyggelige og positive mennesker som er høflige og imøtekommende på alle måter. Jeg benytter også anledningen til å si at ledelsen er akkurat det samme og jeg ser fram til at det kommer nye mennesker til som skal drive Enebakk Produkter videre. Jeg benytter også muligheten til å oppfordre veistasjonen menn og kvinner til å benytte seg av kantinen hvor det arbeider meget hygglige jenter som kan og lage god mat :) Vi som gjør ærender der bør også ta en titt innom. Enebakk Produkter har flere tjenester som vi alle kan bruke og som er super positivt for vårt lokal miljø. De gjør det med et smil og er hyggelige hva mer trenger man. Jeg har bare positive opplevelser. Stå på! Fortsett med det gode og viktige arbeidet. Hege M.Thorvaldsen Unngikk såvidt å frontkollidere. Siste kommentarer fra Enebakkpuls Noen er allerede kjørt opp. På Rud industriområde.


text: Koret ble stiftet 8. november 1958 og feiret altså 50-års jubileum ihøsten 2008. Jubileet ble markert med festsamvær i logelokalene, samt en flott tur til den nye operaen i Oslo, selvsagt med ledsagere. Formann er: John Lilleengen. Korets dirigenter er: Vaclav Vicanek og Trond Bjerke. Skal delta ved Landssangerstevnet i Svolvær i 2010, men da som en del av Mjøskoret sammen med Hamar og Lillehammer.


text: ista er en totalleverandør av fjernavleste målere for individuell måling. Vi leverer målere og systemer for fjernavlesning av varme (radiator og gulv), varmtvann og kaldtvann i borettslag og sameier. De ulike systemene tilpasses kundens behov og kan enkelt oppskaleres slik at man kan integrere fuktighetsmålere og røykvarslere i samme system.


text: Slik kan du planlegge neste års blomstring allerede nå. SYRINER I BLOMST: Hvem hadde vel ikke ønsket å hatt en slik velduftende og trendy plante i hagen sin. Syriner er ikke alltid like lett å få i blomst. Her får du råd og tips om hvordan. Syriner er ikke bare velduftende og romantiske, men også trendy. Har du ikke en stor hage, finnes det små sorter som kan benyttes. Noen sorter klarer seg fint i krukker også, så lenge du velger riktig sort i forhold til klima. Fra tidlig vår til sen høst - Syriner står som regel alltid i potte, og så lenge du klarer å spa et hull i bakken, kan du plante syrin. Det vil si, fra telen går om våren til den fryser til igjen på høsten, forteller innkjøpskoordinator i Hageland AS, Knut M. Tveit. Plassering Syriner kan brukes både som buskas, hekk og som solitærplante. Johan Strand driver bloggen Hagedesignerens Hjørne og har en cand.agric-grad ved UMB i grøntmiljø- og hagebruksvitenskap. Han forteller at plassering av syrin er noe man bør planlegge godt. - Syriner blir store nok til å ta sola fra deg hvis du ikke tenker igjennom hvor du ønsker å sitte og hvor sola står - før planting. Felles for alle syriner er at de trives best i sol. I følge Strand kan de også tåle en del skygge, men vil da blomstre dårligere. Jordforhold og næringsbehov Syriner er ganske tørketålende når de er veletablerte, men foretrekker jevnt fuktig jord. En normal tilførsel av næring med en dose kalk av og til er også viktig for at plantene skal ha det bra. - De trives i vanlig hagejord og bør kalkes lett dersom man bruker kunstgjødsel på dem. Vi anbefaler derfor alltid å gjødsle med hønsegjødsel, da denne ofte har en høyere ph-verdi, forteller Bernt Lindø fra Folkvord Hagesenter. Hvilken syrin bør du kjøpe Tommy Tønsberg, ansvarlig redaktør Norsk Hagetidend og Hageselskapet forteller at det finnes mange typer syrin på markedet. Duftsyrin-sorter, som også enkelte steder kalles edelsyrin finnes i alt fra hvit til forskjellige lyslilla og rødlilla varianter. - 'Mme Lemoine' har store hvite, doble duftende blomster. - 'Charles Joly' har purpurøde doble blomster. - 'Andenken an Ludwig Späth' er også en vanlig og godt kjent sort med store rødfiolette enkle og duftende blomster. - 'Sensation' har tofargede blomster i purpurødt og hvit. - Beauty of Moscow ('Krassvitsa Moskvy') har fyllte hvite blomster med en lavendelblå undertone. Alle disse duftsyrinene går for å være herdige til sone H5. Bor du i tøffere klimasoner råder Tønsberg deg til å satse på den vanlige syrinen (Syringa vulgaris), eller ungarnsyrin (Syringa josikae) som er herdig til sone H 7-8, men som mangler duftsyrinenes gode lukt. (Les mer om soner). For små hager Selv om de fleste syriner blir flere meter høye, finnes det alternativ for deg med liten plass. - Har du en veldig liten hage kan dvergsyirn (Syringa meyeri 'Palibin') være et godt forslag. Den blir bare én meter høy, men du får av og til kjøpt planter som er podet på en liten stamme. På den måten får du et lite tre i hagen. Den er herdig til sone H5. Villskudd Syriner setter ofte villskudd (rotskudd). Tønsberg råder deg til å rive av skuddene inne ved hovedstammen om du synes slike villskudd er plagsomt. - Noen sorter av syrin podes på grunnstammer av vanlig syrin. Når det da kommer villskudd er det vanlig syrin som kommer opp og ikke den sorten du kjøpte. - Disse villskuddene er det spesielt viktig å fjerne for at de ikke skal ta over. Han forteller at det derimot nå er blitt mer vanlig å formere syrinsorter med vevskultur og disse plantene står da på egen rot. Kommer det rotskudd fra disse plantene vil du få samme sort som du kjøpte. Beskjæring Trenger planten en foryngelsesbeskjæring kan du klippe 1/3 av planten helt ned hvert år over en treårsperiode. Dette er mindre stressende for planten enn hvis du skjærer ned hele busken. Johan Strand forteller at det er lurt å vente med beskjæring til syrinen er utvokst. Da blir det etterhvert lite blomster på de eldste greinene og disse greinene fjerner du da helt nede ved bakken. - Du skjærer syrinen like etter at de har blomstret fra seg, altså i slutten av juni, råder han. Ulike klimasoner Når du skal kjøpe syriner til hagen din er det viktig at du velger en sort som er tilpasset klimaet der du bor. Alle planter som selges hos de store hageselskapene er derfor som regel merket med klimasone, også kalt herdighetssone eller H-sone. Norge er delt inn i plantesoner fra H1 til H8. En syrin i klimasone H8 kan plantes i alle soner, mens en i klimasone H5 kan plantes i sone H1 til og med H5. For å finne ut hvilken klimasone du bor i, og dermed hvilken syrin du bør kjøpe kan du enkelt sjekke dette med Bogrønt sitt klimasonekart. Les også:


text: Spiritualized - Sweet Heart Sweet Light Ånden er villig... ...men kjødet er skrøpelig: Jason Pierces sjuende album er en fortvilende miks av det grandiose og det banale. Det hadde vært en overdrivelse å si at jeg har sitret i spenning i påvente av et nytt Spiritualized-album, på tross av at han rundt totusenårsskiftet laget to album som er farlig nære klassikerstatus (1997s Ladies And Gentlemen We’re Floating In Space og 2001s Let It Come Down). Er du kjent med disse to, finner du også essensen i Sweet Heart Sweet Light: rikt arrangerte, repeterende poplåter med nikk til Beach Boys, gospel, psykedelia og Velvet Underground. Sistnevnte er spesielt relevant denne gangen, både den White Light/White Heat-nikkende albumtittelen og hele førstesingel, den briljante «Hey Jane»: «Hey Jane» og albumbeste «Headin’ For The Top Now» er de låtene som drar eksperimenteringen lengst, og også de der man kan drukne Jason Pierces mildt sagt begrensede evner som tekstforfatter i øs og monotoni-kos. Det føles her som han har brukt all energien på arrangementene og produksjonen når han kan slure ut av seg tekstlinjer av kaliberet «My mama said when she got so concerned, don’t play with fire and you’ll never get burned» («Too Late») og «some times I wish that I was dead, ’cause only the living can feel the pain» («Little Girl»). Det er heller ikke spesielt mye lyrisk friskhet å spore i hans mer religiøst forsonende, angrende synder-øyeblikk som albumverste-gospelen «Life Is A Problem» («Jesus won’t you be my radio/broadcast direction where I got to go»). Dersom man kan se forbi de tallrike lyriske platthetene, så er det ingen tvil om at hans evner som arrangør, spesielt av strykere, er helt på høyden. Det låter mykt, rikt og påkostet i de rolige øyeblikkene (introen «Huh?» og «Mary»), og kledelig skittent og hårete i andre, som Dr. John-assisterte «I Am What I Am». Avslutningslåten «So Long You Pretty Thing» som han har skrevet med datteren er for så vidt rørende, men ikke stort mer enn dét heller. Det blir mye halvtroverdig Jesuspreik, lettvinte løsninger og en intensjon om å holde det enkelt som bare fremstår som platt – dette gjelder også mange av melodiene, spesielt mot slutten av albumet. Sweet Heart Sweet Light er et album som glimrer av gammel storhet og en oppegående teft for vidtspennende instrumentering og produksjon, men det utvannes av platt innhold og musikalske snarveier. Jørgen Hegstad


text: Gå til hovedmeny Gå til hovedinnhold Showritt, sykkelhelg i Tønsberg og norsk junioroppkjøring er stikkordene denne uken. Vi har lagt bak oss nok en sykkeluke. procycling.no oppsummerer denne ukas norske prestasjoner, utenom proffrytterne, på sykkelsetet i denne faste spalten. Denne uken har bydd på tre showritt hjemme i Norge, hvor mange av kontinentalrytterne har deltatt: Sandefjord Grand Prix, Sørlandet Grand Prix og Grimstad sykkelfestival. Ikke mange mil unna de tre sykkelfestene har det pågått ritt i Tønsberg, nemlig Tønsberg 4 dagers. Martin Olsen (Lillehammer CK) vant det rittet sammenlagt i klassen menn senior. Det norske sykkeltalentet Markus Hoelgaard har sammen med landsmennene Kristian Johansson, Even Rege, Kjartan Andreassen, Dag Erik Fjellheim og Fridtjof Røinås kjørt etapperittet Liège - La Gleize i Belgia siden fredag. Hoelgaard markerte seg spesielt under den første dagen av juniorrittet. Han ble nummer tre på den 95 kilometer lange etappen i Aubel som ble vunnet av franske Franck Bonnamour. Lørdag formiddag ble det kjørt lagtempo. Da ble det norske laget nummer ni. Senere på dagen var det en noe lettere fellesstartetappe enn fredagens. Da ble Fridtjof Røinås beste norske på syvendeplass, i en massespurt som ble vunnet av australske, og det mye omtalte sykkeltalentet, Caleb Ewan. Les også: Her knuser 17-åringen stjernene Søndag syklet juniorene den siste etappen, som var 104 kilometer lang, i La Gleize. Franske Quentin Jauregui vant etappen mens russiske Ildar Arslanov ble kronet til sammenlagtvinner. Ingen norske hevdet seg i den avsluttende massespurten. Caleb Ewan ble for øvrig nummer tre på etappen. Markus Hoelgaard ble nummer fem sammenlagt. Mye tyder på at de norske juniorene, med Hoelgaard i spissen, er klare for EM neste helg. Europamesterskapet sykles i Goes i Nederland 9.-12. august. Det er også for U23-ryttere, hvor Norge normalt stiller sterkt. Les også: Disse sykler EM for Norge På kvinnesiden har det også skjedd en del. Vi kan ta med at OL-rytteren Emilie Moberg (Hitec Products - Mistral Home Cycling Team) ble nummer ti i den 122 kilometer lange klassikeren Erpe-Mere lørdag. Cecilie Gotaas Johnsen, Thea Thorsen, Marie Voreland, Tina Andreassen og Tone Hatteland-Lima deltok også. Samme Moberg fosset inn til seier under søndagens Omloop van Oudenaarde. Den norske jenta var i brudd nesten hele dagen, og var klart sterkest i avslutningen.